Tambadau Sabah Kerah Pemain Simpanan Menentang TFC II Esok

Sabah kerah pemain simpanan uji TFC II

Juara Liga Perdana, Sabah, merehatkan beberapa tonggak utamanya ketika berdepan Terengganu FC II (TFC II) dalam aksi terakhir saingan liga di Stadium Sultan Ismail Nasiruddin Shah, esok.

Pengendalinya, Jelius Ating, berkata beliau akan mengambil peluang untuk menguji pemain yang jarang diturunkan untuk perlawanan itu.

Bagaimanapun, beliau menegaskan walaupun menurunkan pemain simpanan, ia bukan bermakna aksi itu hanya sebagai pelengkap jadual Liga Perdana musim ini, sebaliknya lebih kepada strategi bagi menghadapi saingan Piala Malaysia akan datang.

“Beberapa pemain utama berisiko digantung permainan jika dilayangkan kad kuning pada perlawanan itu dan kita tidak mahu ambil risiko berkenaan kerana kita mahu memulakan saingan Piala Malaysia yang dijadualkan bermula awal Ogos dengan barisan terbaik.

“Ada juga pemain utama yang mengalami kecederaan ringan, jadi sebaiknya mereka direhatkan bagi mengelak kecederaan lebih serius,” katanya ketika dihubungi, di sini, hari ini.

Jelius berkata, tujuan beliau menurunkan pemain simpanan juga adalah untuk menjadikan mereka lebih bersedia bagi menghadapi Piala Malaysia kerana mereka juga bakal diberi peranan nanti.

“Kita mahu satu skuad yang mantap dalam Piala Malaysia nanti, oleh itu semua pemain termasuklah pemain simpanan perlu bersiap sedia sepenuhnya,” katanya.

Antara tonggak yang dijangka direhatkan ialah Rozaimie Rohim (penjaga gol), Alto Linus, Mohd Azizan Nordin, Jenius Karib dan penyerang import, Rodoljub Paunovic.

Menurutnya, Paunovic, Mafry Balang dan Dendy Lowa antara yang berisiko digantung perlawanan jika dilayangkan kad kuning.

Turut tidak dibawa ke Terengganu ialah Evan Wensley yang menjalani penggantungan satu perlawanan.

“Saya difahamkan sekiranya ada pemain yang digantung perlawanan selepas aksi esok, ia akan dibawa ke Piala Malaysia tetapi jika belum sampai digantung, semua kad kuning yang dikumpul tidak akan dikira lagi dan faktor inilah yang saya ambil kira sebelum menyenaraikan pemain bagi menghadapi TFC II,” katanya.

Sebarang keputusan dalam aksi malam esok tidak akan mengubah kedudukan Sabah yang telah dinobatkan sebagai juara Liga Perdana lebih awal.


Jangan Jadikan COVID-19 Alasan Tidak Jalani Ibadah Puasa – Mohd Shafie

KOTA KINABALU, 23 April: Ketua Menteri Sabah Datuk Seri Mohd Shafie Apdal menasihatkan umat Islam di negeri ini agar tidak menjadikan pandemik COVID-19 sebagai alasan untuk tidak melaksanakan pelbagai ibadah pada bulan Ramadan termasuk berpuasa.

Katanya dalam konteks solat misalnya, masyarakat Islam masih boleh melakukan ibadah itu di rumah bersama keluarga tanpa perlu ke masjid atau surau.

Beliau berkata dengan adanya kemajuan teknologi maklumat pula, masyarakat Islam boleh menunaikan ibadah zakat fitrah dari rumah, selain memberi sumbangan kepada golongan memerlukan melalui badan kebajikan dan badan bukan kerajaan.

“Kita sedia maklum Ramadan pada tahun ini sedikit sebanyak memberi cabaran kepada kita berikutan pandemik COVID-19 yang melanda seluruh dunia.

“Kita mesti mengatasi cabaran ini sama seperti kita menangani cabaran hidup, sebagaimana diajarkan oleh Rasulullah SAW melalui sirah perjuangan baginda menyebarkan syiar Islam,” katanya dalam perutusan sempena Ramadan 2020 di sini, hari ini.

Mohd Shafie turut menggesa rakyat Sabah untuk terus berada di rumah demi menjamin kesihatan dan keselamatan mereka.

Beliau percaya dengan kerjasama penuh seluruh rakyat, situasi getir kini akan dapat dilalui sekali gus penularan COVID-19 dapat dibendung bersama.

”Apa yang pasti, satu hakikat jelas ketika ini adalah kita masih belum dapat mengatasi COVID-19. Justeru, sebagai kerajaan, kita mengambil tanggungjawab melakukan apa yang perlu demi keselamatan dan kesihatan rakyat di negeri ini.

“Kita memahami ramai terkesan dengan langkah-langkah diambil kerajaan. Tetapi semua ini perlu dilakukan, demi kebaikan bersama. Teruslah berada di rumah demi keselamatan semua,” katanya.

Dalam pada itu, Mohd Shafie mewakili kerajaan Sabah mengucapkan selamat menjalani ibadah puasa kepada seluruh masyarakat Islam di negeri ini dan mendoakan semoga ibadah puasa pada tahun ini dapat dilaksanakan dengan lebih baik dan sempurna.


Iklan Pinjaman Wang Serupa Kertas Kompaun DBKK, Tindakan Akan Tegas Diambil, Kata Datuk Bandar

KOTA KINABALU: Tindakan tegas akan diambil terhadap syarikat atau individu bertanggungjawab mempamerkan iklan pemberi pinjaman wang menyerupai kertas kompaun Dewan Bandaraya Kota Kinabalu (DBKK).

Datuk Bandar Kota Kinabalu, Noorliza Awang Alip, berkata iklan yang turut tular di media sosial itu akan menimbulkan kekeliruan dalam kalangan orang awam.

“DBKK akan mengenal pasti syarikat atau individu bertanggungjawab mengedarkan kertas iklan pemberi pinjam wang yang diselitkan pada cermin kereta orang awam menyerupai kertas kompaun DBKK di sekitar kawasan bandaraya.

“DBKK juga menafikan tuduhan awam bahawa kertas iklan itu milik DBKK dan ia juga didapati tidak mempunyai lesen kebenaran DBKK,” katanya dalam kenyataan.

Beliau berkata, siasatan lanjut berhubung perkara itu akan dijalankan bagi mengesan syarikat atau individu bertanggungjawab.

Katanya, tindakan akan diambil mengikut Undang-Undang Kecil (Iklan) Bandaraya Kota Kinabalu 1983 dan jika sabit kesalahan, pesalah boleh dikenakan denda sebanyak RM5,000 mengikut peruntukan undang-undang sama.

“Pihak DBKK juga akan bekerjasama dengan Suruhanjaya Komunikasi dan Multimedia Malaysia (SKMM) untuk membatalkan nombor talian yang tertera dalam risalah berkenaan,” katanya.

Sehubungan itu, katanya, DBKK sudah membuat laporan polis untuk siasatan lanjut mengikut Akta Pemberi Pinjam wang 1951.

Beliau meminta orang awam memaklumkan sekiranya melihat mana-mana individu yang mengedarkan risalah terbabit.

“Maklumat berkenaan boleh disampaikan melalui talian DBKK Hotline di talian 012 2220220,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bung Moktar dakwa berlaku pembelian undi di Sandakan

SANDAKAN: Pengerusi Umno Sabah Bung Moktar Radin hari ini mendakwa pembelian undi berlaku dalam pilihan raya kecil (PRK) Sandakan yang diadakan semalam.

“Ada pengundi yang beritahu saya bahawa ada guna duit (untuk beli undi). Kita sedang menyemak dakwaan berkenaan,” katanya seperti dilapor The Star.

Semalam, calon DAP Vivian Wong mempertahankan parlimen Sandakan dengan 11,521 majoriti undi mengalahkan calon PBS Linda Tsen dan tiga calon bebas lain.

Tsen, yang mendapat sokongan BN, hanya mampu meraih 4,491 undi.

Semasa berkempen bagi PRK itu, Bung Moktar berkata Umno akan menggerakkan 9,700 ahli di parlimen itu untuk mengundi calon PBS.

Bagaimanapun, The Star memetik Bung Moktar sebagai berkata bahawa Umno hanya berjaya menggerakkan 3,500 ahlinya.

Ahli parlimen Kinabatangan itu juga berkata kekurangan dana merupakan sebab pengundi yang berada di luar kawasan tidak dapat dibawa pulang untuk mengundi. – MalaysiaKini


Kakitangan Awam Beragama Kristian Diberi Cuti Tanpa Rekod Sehari Sempena Good Friday

Jabatan Perkhidmatan Awam (JPA) melalui satu surat mengumumkan berita gembira apabila Kerajaan bersetuju memberikan cuti tanpa rekod sempena sambutan Good Friday bagi Pegawai Perkhidmatan Awam yang menganut agama Kristian.

Penjawat-penjawat berkenaan bakal menikmati cuti selama satu hari.

Bagaimanapun, cuti tanpa rekod tidak terpakai bagi mana-mana Pegawai Perkhidmatan Awam di negeri-negeri dimana  Hari Good Friday sudah disytiharkan sebagai hari kelepasan am.

Surat berkenaan dikeluarkan untuk perhatian Ketua Setiausaha Kementerian, Ketua Jabatan Persekutuan, YB Setiausaha Kerajaan Negeri, semua Pihak Berkuasa Berkanun dan semua Pihak Berkuasa Tempatan.


Ronnie Tambat Hati Juri Asia’s Got Talent

KOTA KINABALU: Membuat persembahan mantap di pentas pertandingan bakat terbesar Asia’s Got Talent bukan sesuatu yang mudah.

Bagi penyanyi berasal dari Sandakan, Ronnie Ismail, 29 dia bukan sahaja mempunyai bakat tetapi menunjukkan keyakinan tinggi sehingga mampu menambat hati para juri profesional program popular musim ketiga ini.

“Alhamdulillah … semua ini bagaikan mimpi. Diri sendiri terkejut ketiga-tiga juri profesional menerima bakat nyanyian saya ketika itu.

“Saya mendapat tiga ‘Yes’ daripada mereka namun masih menunggu samaada bakal meneruskan pertandingan ke peringkat seterusnya atau tidak,” kata Ronnie.

Anak ketiga daripada empat beradik itu berkata sebelum terpilih ke ujibakat juri, dia terlebih dahulu menghadirkan diri ke ujibakat terbuka setelah diberitahu oleh seorang kawan mengenainya di Universiti Taylor Kuala Lumpur sekitar bulan Julai tahun lalu.

“Dengan persediaan singkat, saya terus sertainya dan dua bulan kemudian barulah dihubungi berkaitan kelayakan pergi ke ujibakat di hadapan juri profesional terdiri daripada  Anggun, David Foster dan Jay Park,” katanya.

Ronnie memilih lagu If I Ain’t Got You nyanyian Alicia Keys untuk dipersembahkan di hadapan mereka.

Mengenai video ujibakatnya yang tular di laman sosial, jejaka berketurunan campuran Suluk dan Filipina itu berkata dia sendiri terkejut serta tidak menyangka video terbabit tular sehingga dihujani banyak ucapan tahniah di akuan laman sosial Facebook dan Instagram milikinya.

“Mungkin ekoran saya menyebut berasal daripada Sabah, Malaysia ketika sebelum membuat persembahan mengakibatkan ramai orang terkejut serta teruja ada peserta daripada negara ini yang turut bertanding.

“Saya hanya berfikir tidak mahu melepaskan peluang keemasan ini kerana ia mungkin datang sekali seumur hidup selain mungkin penyertaan itu boleh mengharumkan nama negara ke peringkat tertinggi,” katanya.

Sejak dari bangku sekolah lagi, Ronnie mula mempamerkan bakat dalam bidang nyanyian namun hanya mula serius apabila memasuki alam pengajian kolej di Universiti Lim Kok Wing.

“Saya banyak membuat persembahan pentas sepanjang bergelar pelajar dan ia secara tidak langsung memberikan banyak pendedahan dan membina keberanian diri apabila berhadapan dengan khalayak ramai,” katanya.

“Kini, saya lebih banyak membuat ‘freelance’ membabitkan nyanyian, tarian, lakonan dan penghasilan lagu,” kata pemegang Ijazah Sarjana Muda Filem Digital dan Televisyen.-SabahNews Today


ESSCOM Tahan 15 Pendatang Asing Tanpa Izin

SANDAKAN: Pihak berkuasa Kawasan Keselamatan Khas Pantai Timur Sabah (Esscom) menahan 15 pendatang asing tanpa izin (PATI) menerusi operasi Gasak Laut yang dilancarkan di sekitar Kampung Gelam, tengah malam tadi.

Kesemua PATI berusia antara lima hingga 50 tahun ditahan dalam operasi bermula pukul 12 tengah malam.

Komander Esscom, Datuk Hazani Ghazali berkata, seramai 103 orang diperiksa dalam operasi itu dengam 15 ditahan kerana tiada sebarang pengenalan diri.

Katanya, operasi itu disertai 160 anggota keselamatan membabitkan Polis Diraja Malaysia (PDRM), Angkatan Tentera Malaysia (ATM), Agensi Penguatkuasaan Maritim Malaysia, Jabatan Imigresen, Jabatan Pendaftaran Negara dan Sabah Electricity Sdn Bhd (SESB) dan Majlis Perbandaran Sandakan (MPS).

“Operasi ini dilancarkan bertujuan untuk mengekang kemasukan dan kewujudan PATI yang disyaki menjadi tali barut kepada kumpulan Kidnapping for ransom (KFRG) teutamanya di kawasan ‘hotspot’ termasuk perkampungan setinggan atas air yang sentiasa dijadikan ‘staging points’ selain menjadi tempat persembunyian penjenayah.

“Ini juga untuk menunjukkan kehadiran pasukan keselamatan, sekali gus mewujudkan elemen cegah rintang di kawasan berkenaan,” katanya dalam kenyataan di sini, hari ini.

Hazani berkata, semua PATI yang ditahan dibawa ke pusat tahanan sementara (PTS) Sandakan untuk tujuan dokumentasi sebelum dihantar ke negara asal.

Hazani berkata, SESB juga melaksanakan operasi pemotongan terhadap rumah setinggan yang didapati membuat penyambungan elektrik secara haram dan memotong serta merampas lebih 50 kilogram wayar elektrik.

Katanya, Esscom akan terus memperkasa operasi gasak pada masa akan datang dalam usaha memburu saki-baki tali barut KFR.

“Jika operasi seumpama ini tidak dilaksanakan secara berterusan terutama di kawasan ‘hotspot’ dan kawasan tertentu yang disyaki menjadi tempat kegiatan dan persembunyian penjenayah, dikhuatiri ianya boleh menjejaskan keselamatan dan kesejahteraan negara.

“Beberapa ancaman telah dikenal pasti dan sering berlaku di kawasan hotspot di pantai timur Sabah perlu ditangani secara berkesan bagi memastikan kawasan ini bebas daripada kegiatan jenayah rentas sempadan yang boleh menggugat keharmonian dan kesejahteraan rakyat,” katanya. – BorneoToday


Lelaki maut motosikal terbabas sebelum tercampak ke pokok

LABUAN, 4 Mac – Seorang pemuda terbunuh dalam satu kemalangan di Jalan Bukit  Timbalai dekat Kg Sg Miri, tengah hari semalam selepas hilang kawalan ketika menunggang motosikalnya.

Ketua polis Labuan, Supt Muhamad Farid Ahmad berkata, Mohd Suzly Hamidun, 29,  tercampak dari  motosikalnya lalu mengenai sebatang pokok semasa kejadian pukul 5.40 petang itu dan mati di tempat  kejadian akibat kecederaan dalaman di dada.

Polis percaya mangsa dalam perjalanan dari Kg Sg Buton ke Kg Sg Miri apabila kemalangan itu berlaku.

“Adalah dipercayai mangsa melalui simpang sempit apabila dia hilang kawalan ke atas motosikalnya,”  kata Farid.

Mangsa dijumpai terbaring di sebelah jalan raya oleh orang yang lalu di situ, yang kemudian memberitahu polis.

Sesiapa yang mempunyai maklumat mengenai kejadian itu diminta menghubungi polis 087-506222 bagi membantu siasatan.


Derita Lumpuh, Izam EYE Minta Sumbangan

KUALA LUMPUR: Biarpun vokalis kumpulan EYE, Izam, 52, menderita penyakit lumpuh separuh badan sejak hampir setahun lalu, semangatnya masih kuat untuk berjuang.

Tiada keupayaan pada diri tidak sesekali membuatkannya putus asa dalam mencari sesuap rezeki bagi menanggung dua isteri dan tujuh cahaya mata.

Biarpun tidak mampu ligat seperti biasa kerana pergerakannya terbatas, jalan senget dan tak sempurna. Namun, penyanyi lagu Izinkan Selamanya Namamu Di Hati masih mempunyai kudrat memenuhi undangan nyanyian, biarpun menyanyi atas kerusi roda.

Bagaimanapun, kini, Izam atau nama sebenarnya, Mohd Izam Mohd Arshad menempuh situasi sukar apabila hilang punca pendapatan dalam tempoh Perintah Kawalan Pergerakan (PKP) dikuat kuasa.

Terbaharu, tersebar posternya meminta sumbangan orang ramai dalam membantu meringankan bebanannya.

“Sebelum ini, saya mampu bertahan apabila menyanyi menggunakan kerusi roda. Jadi, saya masih ada sumber pendapatan untuk menanggung keluarga.

“Bagaimanapun, sekarang saya berdepan dengan situasi getir hilang punca pendapatan berikutan tempoh PKP. Lagipun, mahu menyambut Ramadan.

“Saya mempunyai dua isteri dan tujuh cahaya mata. Saya risau nasib diri dan keluarga, lebih lagi dalam keadaan diri menderita penyakit lumpuh separuh badan,” katanya kepada BH Online.

Izam berkata, ini kali kedua dirinya terpaksa menebal muka meminta sumbangan orang ramai.

“Saya kali pertama meminta sumbangan ketika mula diserang penyakit lumpuh, kira-kira 11 bulan lalu. Bagaimanapun, tidak berpanjangan kerana saya masih gigih mencari rezeki menyanyi.

“Secara kebetulan, saya menerima undangan persembahan kecil termasuk membantu badan bukan kerajaan (NGO) membantu fakir miskin di Sabah.

“Kini, saya tiada pilihan dan terpaksa minta sumbangan. Saya amat terdesak. Kalau fikir malu, ia tidak membawa kesudahan. Orang nak kata apa, terpulang,” katanya.

Mengimbas kejadian diserang penyakit lumpuh, Izam berkata, ia terjadi berlaku selepas mengadakan persembahan di Kuantan, Pahang.

“Saya bersama dua rakan dalam perjalanan pulang. Saya dan seorang rakan bergilir memandu kereta.

“Saya tiba di rumah jam 3 pagi. Mulanya, saya ingat kaki lenguh kerana memandu. Saya tak fikir perkara buruk yang akan berlaku.

“Saya sedar kaki sukar mahu diangkat jam 9 pagi. Dalam masa sama, kawan saya mula mengesyaki ia berkaitan penyakit lumpuh,” katanya.

Anak jati Kuala Lumpur itu berkata, dia kemudian terjatuh dalam ruang tamu dan dikejarkan ke hospital oleh keluarganya.

“Hasil pemeriksaan, saya disahkan mengalami lumpuh peringkat pertama.

“Cuma saya pelik, lumpuh peringkat pertama selalunya akan sembuh dalam tempoh enam bulan. Saya pula sebaliknya. Mungkin sebab saya ada penyakit darah tinggi, kencing manis dan kolesterol tinggi,” katanya.


APMM Sabah Tahan Bot Nelayan Asing Di Pulau Mantanani

KOTA KINABALU, 15 April : Agensi Penguatkuasaan Maritim Malaysia (APMM) Sabah dan Wilayah Persekutuan (WP) Labuan menahan sebuah bot nelayan asing bersama lima warga Vietnam kira-kira 17.1 batu nautika dari Pulau Mantanani, Kota Belud, semalam.

Pengarah APMM Sabah dan WP Labuan Laksamana Pertama Maritim Datuk Mohd Rosli Abdullah berkata bot dan lima nelayan berkenaan yang berumur antara 17 hingga 40 tahun itu ditahan pada jam 9 pagi  kerana dipercayai melakukan kesalahan di bawah Akta Perikanan 1985 dan Akta Imigresen 1959/63.

“Pulau Mantanani dikesan dan dikenal pasti sebagai salah satu kawasan tumpuan bot-bot nelayan asing terutamanya dari Vietnam untuk melabuhkan pukat bagi menjarah serta mengaut hasil laut negara secara haram,” katanya menerusi kenyataan di sini hari ini.

Mohd Rosli berkata bot serta kesemua nelayan berkenaan telah dibawa ke jeti APMM Sepanggar untuk siasatan lanjut dan jika sabit kesalahan, tekong boleh dikenakan denda tidak melebihi RM6 juta dan kru boleh didenda RM600,000 setiap seorang atau penjara maksimum dua tahun atau kedua-duanya.

Beliau berkata tangkapan berkenaan hasil daripada strategi khas di bawah Op Naga Timur dan Op Kuda Laut khususnya bagi membanteras pencerobohan bot nelayan asing di perairan Sabah.

Dalam pada itu Mohd Rosli berkata sejak awal tahun ini sehingga kini, APMM Sabah dan WP Labuan  merekodkan empat tangkapan manakala tiga tangkapan dan dua pengusiran pada tahun lepas. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Pelajar UNIMAS Sarawak Korban Ke-13

KUCHING: Sarawak hari ini mencatat seorang lagi korban COVID-19 menjadikan jumlah kematian akibat wabak itu di negeri ini kini 13 kes.

Mangsa terbaru itu adalah seorang pelajar perempuan Universiti Malaysia Sarawak (UNIMAS) berumur 23 tahun dan tinggal di Kota Samarahan.

Jawatankuasa Pengurusan Bencana Negeri (JPBN) dalam kenyataan hari ini berkata, ibu bapa mangsa juga telah disahkan positif COVID- 19.

“Mangsa menghadapi kesukaran untuk bernafas pada 30 Mac yang lalu telah dimasukkan ke wad ICU Hospital Umum Sarawak (HUS) pada hari yang sama dan disahkan meninggal pada jam 9.42 pagi hari ini,” kata kenyataan itu.

Sementara itu, enam lagi kes baharu positif COVID-19, menjadikan bilangan kes di Sarawak sebanyak 312 kes sejak kes positif pertama dilaporkan pada 13 Mac lalu.

Daripada enam kes itu, lima dirawat di HUS dan satu kes di Hospital Bintulu.

Bagi kes individu dalam siasatan pula, sebanyak 141 kes baharu dilaporkan menjadikan jumlah keseluruhan 2,005 kes.

Daripada jumlah itu, 1,548 kes adalah negatif dan 145 kes PUI masih menunggu keputusan ujian makmal.


Cubaan Seludup Avokado Masuk Tawau Gagal

TAWAU: Cubaan lelaki menyeludup masuk 2,000 kilogram (kg) mangga, avokado dan buah naga tanpa permit sah mengundang padah apabila dia ditahan Pasukan Polis Marin (PPM) menerusi Ops Benteng Covid, pagi tadi.

Dalam kejadian jam 8.05 pagi itu, bot jongkong yang dikendalikan suspek dikesan dalam keadaan mencurigakan di kawasan perairan CIQ Lama Tawau, sebelum ditahan untuk pemeriksaan.

Pegawai Pemerintah Markas Operasi PPM Wilayah Empat Tawau, Deputi Superintendan Mohd Nazari Ismail berkata, pemeriksaan awal ke atas bot jongkong mendapati ia sarat dengan muatan kotak kayu berisi buah-buahan disyaki cuba dibawa masuk dari Indonesia.

Menurutnya, hasil siasatan mendapati suspek warga tempatan berusia 26 tahun itu juga gagal mengemukakan sebarang permit atau surat kebenaran daripada Jabatan Pertanian untuk membawa masuk buah-buahan berkenaan.

“Rampasan membabitkan 900kg buah mangga, avokado (900kg) dan buah naga (210kg) yang kesemuanya dianggarkan berjumlah RM22,320 dan dipercayai untuk dipasarkan di daerah ini,” katanya menerusi kenyataan media di sini, hari ini.

Mohd Nazari berkata, suspek bersama barang rampasan termasuk bot jongkong dibawa ke Pangkalan PPM Tawau untuk tindakan selanjutnya.

“Kesalahan disiasat mengikut Enakmen Peraturan Kuarantin Tumbuhan (Import dan Eksport) 1981,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ESSCom Rampas Rokok Seludup Bernilai RM288,032.00 Di Tawau

TAWAU: Kawasan Keselamatan Khas Pantai Timur Sabah (ESSCOM) merampas 22,900 bungkus rokok seludup bernilai lebih RM288,032 yang ditinggalkan di tepi pantai Kampung Hidayat, Batu 4 Jalan Apas, dekat sini, malam tadi.

Dalam Ops Cegah Pati (OCP) Daratan Selatan itu, hasil maklumat melalui radar, pasukan keselamatan berjaya mengesan pergerakan sebuah bot laju mencurigakan dari arah Pulau Sebatik menghala ke tebing laut Kampung Hidayat, kira-kira jam 7.35 malam.

Komander ESSCOM, Datuk Ahmad Fuad Othman, berkata susulan itu sepasukan anggota terdiri daripada Batalion 14 Pasukan Gerakan Am (PGA), bersama 9 Rejimen Renjer Diraja (RRD) dan Unit Risik Pasukan Polis Marin (PPM) diatur gerak ke lokasi kejadian untuk membuat pemeriksaan.

“Apabila tiba di tempat kejadian, sebuah bot laju dikesan memecut meninggalkan tebing laut sebelum melarikan diri menuju ke kawasan perairan sempadan.

“Pemeriksaan lanjut di kawasan itu kemudiannya menemui beberapa longgokan bungkusan plastik berwarna hijau mengandungi bungkusan rokok seludup pelbagai jenama disyaki tidak bercukai,” katanya dalam satu kenyataan, di sini hari ini.

Jelas Ahmad Fuad lagi, pihaknya tidak menolak kemungkinan kegiatan penyeludupan rokok didalangi sindiket tertentu yang menjadikan kawasan pesisir pantai sekitar daerah ini sebagai lokasi transit sebelum diedarkan untuk pasaran tempatan.

“Kesemua rokok seludup tanpa bercukai yang dirampas, masing-masing jenama Primero (9,600 bungkus); Djarum Black (10,200 bungkus); dan Surya Menthol Slim (3,100 bungkus) dibawa ke balai polis Tawau untuk siasatan lanjut mengikut Seksyen 135(d) Akta Kastam 1967,” katanya. – BH Online


Naqiu & Hady Mirza Diumum Juara Bersama Gegar Vaganza 6

SHAH ALAM: Mengejutkan! Pertarungan pentas akhir musim keenam Gegar Vaganza (GV6) menyaksikan kejutan apabila Naqiu Boboy dan Hady Mirza diumumkan sebagai juara bersama program realiti itu di sini, Ahad malam.

Mempersembahkan dua tugasan merangkumi nyanyian solo dan ‘battle’, mereka menewaskan empat peserta lain, sekali gus membawa pulang hadiah wang tunai RM100,000, pakej percutian, ubah suai rumah dan ruang tamu berserta trofi.

Mendendangkan dua lagu, Naqiu dengan persembahan solo Srikandi Cintaku, kemudian bergandingdengan Hady untuk laguHa Tepok, persembahan mereka berdua ternyata memukau hati juri dan para penonton.

Penyanyi asal Singapura, Hady dalam persembahan solonya mempertaruhkan lagu Ku Bersuara dalam rendition tersendiri.

Jatt terpaksa akur apabila diumum pemenang tempat ketiga dan membawa pulang wang tunai RM30,000 beserta trofi.

Nurfatima pula merangkul tempat keempat dengan hadiah wang tunai RM20,000 beserta trofi.

Manakala tempat kelima dan keenam dimenangi oleh One Nation Emcees dan Sham Visa masing-masing membawa pulang wang tunai RM15,000 dan RM10,000 beserta trofi.

Pada konsert akhir, kategori bintang Cuckoo Paling Gempak menjadi milik Hady Mirza.

Hadiah disampaikan oleh Naib Presiden & Ketua Bahagian Melayu dan Nusantara Kumpulan Kandungan Astro, Datuk Khairul Anwar Salleh.

Pentas akhir GV6 diadili oleh juri tetap Datuk Ramli MS dan Hetty Koes Endang serta juri jemputan, Datuk Rizalman.

Peserta diadili sepenuhnya berdasarkan sistem pemarkahan 100 peratus oleh pihak juri.

GV6 dihoskan oleh pengacara dan pelawak terkenal, Nabil Ahmad dan Jihan Muse.


Petugas Media Dapat KFC Daripada Agong

KUALA LUMPUR – Sekumpulan petugas media di pintu 2 Istana Negara di sini yang membuat liputan isu peralihan kuasa mendapat perhatian Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah ibni Almarhum Sultan Ahmad Shah hari ini.

Setiausaha Sulit Kanan Yang di-Pertuan Agong, Datuk Nazim Mohd Alim keluar dari pintu 2 bersama beberapa pegawai dengan membawa dua bungkusan makanan untuk diberikan kepada petugas media.

Petugas media yang berada di pintu tersebut sejak 8 pagi tadi.


Umat Islam Di Malaysia Sambut Aidiladha Pada 11 Ogos

KUALA LUMPUR: Umat Islam di Malaysia akan menyambut Hari Raya Aidiladha pada Ahad, 11 Ogos ini, menurut Penyimpan Mohor Besar Raja-Raja.

Penyimpan Mohor Besar Raja-Raja dalam satu kenyataan berkata tarikh tersebut telah diperkenankan oleh Duli-Duli Yang Maha Mulia Raja-Raja.

Bagi menyempurnakan titah perintah Seri Paduka Baginda Yang di-Pertuan Agong, setelah diperkenankan oleh Duli-Duli Yang Maha Mulia Raja-Raja, Penyimpan Mohor Besar Raja-Raja, Malaysia mengisytiharkan bahawa 1 Zulhijah, 1440 Hijriah ialah pada 2 Ogos, 2019 Masehi.

“Oleh yang demikian Hari Raya Qurban (10 Zulhijah) bagi negeri-negeri seluruh Malaysia ialah pada Ahad, 11 Ogos 2019 Masehi,” menurut kenyataan itu.


Tiga Dalang Utama Siri Rompakan Di Laut Tawau & Kunak Ditahan

SEMPORNA : Kawasan Keselamatan Khas Pantai Timur Sabah (ESSCOM) dengan kerjasama Pasukan Polis Marin (PPM) berjaya menahan tiga lelaki warga asing disyaki menjadi dalang utama dalam beberapa siri rompakan di laut di daerah Tawau dan Kunak, baru-baru ini.

Ketiga-tiga suspek berusia antara 20 hingga 50 tahun itu ditahan dalam serbuan berasingan di dua rumah tidak bernombor di kawasan pondohon di Pulau Nusa Tengah dan Pulau Omadal oleh pasukan khas ESSCOM.

Komander ESSCOM Datuk Ahmad Fuad Othman, berkata susulan tangkapan itu pihaknya percaya dapat menyelesaikan empat kes rompakan dan samun bersenjata iaitu masing-masing membabitkan tiga kes di perairan Inderasabah, Tawau dan satu kes di perairan Kunak.

Terdahulu katanya, dalam serbuan pertama kira-kira 9.30 malam pada Jumaat, pasukan keselamatan berjaya menahan dua suspek selain turut menemukan sepucuk pistol jenis Colt .45, kelopak berisi enam butir peluru .45; serta 19 lagi butir peluru jenis sama yang disimpan di dalam beg silang di atas lantai rumah terbabit.

“Turut dirampas sebuah perahu dan enjin sangkut 30hp (kuasa kuda) yang disyaki enjin curi, sebilah parang dan telefon bimbit jenis Vivo 1713 yang dianggarkan bernilai RM12,700.00,” katanya menerusi kenyataan media di sini, hari ini.

Sementara itu, Ahmad Fuad berkata suspek ketiga berjaya ditahan dalam serbuan kedua di Pulau Omadal kira-kira pada jam 7.00 pagi semalam.

“Kesemua suspek telah dibawa ke Ibu Pejabat Polis Daerah (IPD) Tawau untuk tindakan lanjut dan kes akan disiasat mengikut Seksyen 395/397 Kanun Keseksaan (KK) samun berkawan bersenjata,” katanya.

Beberapa kejadian samun dan rompakan di laut dilaporkan berlaku di kawasan perairan Zon Selamat Timur Sabah ESSZONE termasuk di Tawau, Lahad Datu, Kunak dan Semporna sejak kebelakangan ini.

Terbaru, kejadian rompakan dilaporkan membabitkan nelayan diacu pistol sebelum dirompak dua lelaki tidak dikenali ketika menangkap ikan di atas Bagang (pelantar sangkar ikan) di Tanjung Kiras, Inderasabah, Tawau dekat sini, kira-kira jam 5 petang pada Jumaat. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Masih Perlu 2.6 Juta Vaksin Covid-19 – Hajiji

KOTA KINABALU: Ketua Menteri Sabah, Hajiji Noor berkata, negeri itu memerlukan 2.6 juta dos vaksin Covid-19 untuk mencapai kadar vaksinasi 80% pada Oktober ini.

Katanya, jumlah itu hanya untuk penduduk dewasa dan belum membabitkan remaja berusia 12 hingga 17 tahun.

“Setakat 4 Sept, seramai 122,190 penduduk berumur 18 tahun ke bawah di Sabah telah mendaftar dalam sistem MySejahtera,” katanya dalam kenyataan hari ini.

Sementara itu Hajiji berkata, 44.8% penduduk dewasa di Sabah sudah divaksin sepenuhnya, manakala 63.7% menerima dos pertama setakat Sabtu lalu.

Berdasarkan kapasiti pusat pemberian vaksin (PPV) yang mampu memvaksin 83,140 orang sehari dan program “outreach” ke kawasan terpencil katanya, sasaran sekurang-kurangnya 80% penduduk dewasa divaksin menjelang Oktober ini boleh dicapai.

Beliau turut mengucapkan terima kasih kepada kerajaan persekutuan dan Menteri Kesihatan, Khairy Jamaluddin atas pemberian bekalan vaksin, penambahan peralatan perubatan dan sumber tenaga manusia yang diperlukan negeri itu.

“Bekalan vaksin kira-kira 1 juta dos pada Julai, diikuti 1.6 juta dos pada Ogos dan 765,920 dos sehingga 5 Sept melonjakkan aktiviti pemberian vaksin dan meningkatkan kadar peratusan penduduk diimunisasi.”

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Penampang Tahan Tujuh Pemandu Mabuk

PENAMPANG: Seramai tujuh pemandu ditahan selepas didapati memandu di bawah pengaruh alkohol dalam pemeriksaan jalan di Jalan Kota Kinabalu- Penampang berhadapan Sekolah Menengah Kebangsaan (SMK) Bahang, malam tadi.

Operasi bersepadu ‘Op Mabuk’ yang berakhir jam 2 pagi itu dijalankan Jabatan Siasatan dan Penguatkuasaan Trafik (JSPT) Ibu Pejabat Polis Kontinjen (IPK) Sabah  bersama Bahagian Siasatan dan Penguatkuasaan Trafik (BSPT) Ibu Pejabat Polis Daerah (IPD) Penampang.

Ketua Polis Daerah Penampang Deputi Superintendan Mohd Haris Ibrahim berkata, sepanjang operasi berkenaan, sebanyak 75 kenderaan diperiksa.

Katanya, tujuh individu ditahan atas kesalahan memandu di bawah pengaruh alkohol manakala 22 saman lago dikeluarkan atas pelbagai kesalahan antaranya, tiada lesen memandu, mengubahsuai kenderaan dan lesen memandu tamat tempoh.

“Tujuh pemandu kenderaan terbabit disiasat mengikut Seksyen 45 A (1) Akta Pengangkutan Jalan 1987 kerana memandu kenderaan di bawah pengaruh alkohol melebihi had yang ditetapkan.

“Jika sabit kesalahan, pesalah boleh dipenjara selama dua tahun dan denda tidak kurang dari RM10,000 dan tidak melebihi RM30,000,” katanya dalam kenyataan media yang dikeluarkan IPD Penampang.

Mohd Haris berkata, operasi kali ini membabitkan kekuatan seramai dua pegawai kanan polis yang diketuai oleh Pegawai Turus Penguatkuasa JSPT Sabah, Asisten Superintendan Andi Baso Andi Mappangerang.

Katanya, operasi turut dibantu Ketua BSPT IPD Penampang, Inspektor Jupri Usman bersama 17 anggota polis.

“Seramai 80 individu berjaya diperiksa dan operasi kali ini berjalan dengan lancar tanpa sebarang kejadian yang tidak diingini.

“Operasi ini juga antara lainnya bertujuan untuk memantau keselamatan pengguna jalan raya terutamanya di musim perayaan Pesta Kaamatan,” katanya. – AsiaTimes


Bayar Hak kewangan Tertunggak Sabah & Sarawak, Jeffrey Gesa Putrajaya

KOTA KINABALU: Timbalan Ketua Menteri Sabah, Jeffrey Kitingan menyindir kerajaan persekutuan mengenai isu tunggakan pembayaran pelbagai geran kepada Sabah dan Sarawak, seperti diperuntukkan di bawah Perlembagaan.

Katanya, tanggungjawab kerajaan persekutuan terhadap kedua-dua negeri itu tidak hanya terbatas untuk menjaga hubungan diplomatik dan keselamatan, tetapi juga memastikan negeri Borneo itu berkemampuan dari segi kewangan untuk mengurus wilayah masing-masing.

Beliau berkata, beberapa klausa dalam Perlembagaan Persekutuan memperincikan kewajipan kewangan kerajaan persekutuan terhadap Sabah dan Sarawak.

Beliau menekankan kewajipan kerajaan persekutuan untuk membayar geran khas 40% daripada hasil bersih yang diperolehi persekutuan dari Sabah.

Kerajaan persekutuan buat masa ini hanya membayar Sabah RM26.7 juta.

“Itu baru satu. Aturan kewangan lain yang dipersetujui dan diterapkan dalam Perlembagaan Persekutuan dipinda di bawah Perjanjian Malaysia 1963 (MA63) termasuk geran jalan raya, geran per kapita dan duti import serta eksport,” kata Kitingan dalam kenyataan.

“Jika kerajaan persekutuan memenuhi kewajipan kewangannya terhadap Sabah dan Sarawak, saya yakin negeri Borneo ini dapat menyelesaikan separuh masalah kewangan kami dan melaksanakan lebih banyak projek pembangunan.”

Beliau berkata demikian selepas menghadiri mesyuarat Jawatankuasa Kerja Sosio-ekonomi MA63 di sini, hari ini.

Kitingan berkata, selain perkara yang berulang kali dinyatakan kerajaan Sarawak, negeri Borneo itu terlalu luas untuk dianggap sebuah lagi negeri dalam persekutuan.

“Oleh itu, saya mencadangkan jawatankuasa mengeluarkan kertas putih mengenai hak Perlembagaan Sabah dan Sarawak sebelum mesyuarat jawatankuasa berikutnya.

“Jawatankuasa itu harus memberi tumpuan menyelesaikan masalah utama ini, iaitu menuntut semula dan mengembalikan hak Perlembagaan kami, berbanding membicarakan berapa banyak menara telekomunikasi kami harus ada.”

Di peringkat negeri, Ahli Parlimen Keningau itu berkata, beliau akan mengadakan mesyuarat Jawatankuasa MA63 untuk menyelaras dan menyenaraikan semua isu, termasuk pelanggaran MA63, cara menanganinya dan memperbaikinya.

Sementara itu, Kitingan berkata, kerajaan Gabungan Rakyat Sabah menyasarkan untuk meningkatkan ekonomi digital di negeri itu dan berminat bekerjasama dengan Sarawak kerana Sabah juga ingin menubuhkan Lembaga Ekonomi Digital sendiri.

“Pembangunan infrastruktur kami sangat mahal. Kami sepatutnya memberi tumpuan kepada masa depan dan ekonomi digital adalah masa depan itu.

“Saya tidak mahu melihat Sabah ketinggalan lagi dan hanya dapat sisa-sisa. Kami mesti memperoleh segala hak kewangan seperti yang dipersetujui dalam MA63 dan diperuntukkan dalam Perlembagaan Persekutuan.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warga Emas Maut Dirempuh Kereta Perodua Myvi

KOTA KINABALU: Seorang lelaki warga emas maut selepas dirempuh kenderaan ketika cuba melintas jalan di Batu 2, Jalan Tuaran, di sini, hari ini.

Dalam kejadian jam 7.45 pagi itu, mangsa Chong Yit Guan, 78, disahkan meninggal dunia di lokasi kejadian selepas mengalami kecederaan parah di kepala.

Ketua Bahagian Siasatan dan Penguatkuasaan Trafik (KBSPT) Ibu Pejabat Polis Daerah (IPD) Kota Kinabalu, Deputi Superintendan Jo Ak Hang berkata, kemalangan membabitkan seorang pejalan kaki dan sebuah kereta Perodua Myvi.

Katanya, siasatan awal mendapati pemandu lelaki berusia 23 tahun bergerak dari arah Kopungit menghala ke Likas Damai.

“Sebaik tiba di lokasi kejadian, mangsa dikatakan tiba-tiba melintas berkenaan dan sukar dielakkan.

“Disebabkan jarak yang terlalu dekat, pemandu cuba mengelak ke sebelah kiri, namun gagal menyelamatkan mangsa.

“Kepala mangsa dipercayai terhantuk pada cermin hadapan sebelum jatuh di atas jalan di lorong sebelah kiri, ” katanya ketika dihubungi, hari ini.

Jo berkata, mangsa disahkan meninggal dunia pada jam 7.55 pagi di lokasi kejadian oleh pasukan paramedik yang hadir di lokasi kejadian.

“Kes disiasat mengikut Seksyen 41(1) Akta Pengangkutan Jalan (APJ) 1987,” katanya. – AsiaTimes


Shafie Beri Penghormatan Terakhir

KOTA KINABALU: Presiden Parti Warisan Sabah (Warisan), Datuk Seri Mohd Shafie Apdal memberi penghormatan terakhir kepada Ahli Parlimen Batu Sapi, Datuk Liew Vui Keong yang meninggal dunia 2 Oktober lalu di Taman Antarabangsa, Likas, hari ini.

Shafie tiba di kediaman keluarga Liew pada 11.50 pagi ditemani isteri, Datin Seri Shuryani Shuaib.

Beliau berkata, pemergian Liew adalah kehilangan besar bukan sahaja untuk Sabah, tetapi seluruh Malaysia.

“Kita ucapkan takziah kepada Datin Dr Lindai Lee dan keluarga atas pemergian pejuang kita dalam Warisan dan kini kita kehilangan pemimpin yang banyak berjasa.

“Saya berharap rakyat Sabah sentiasa bergabung tenaga berusaha memastikan apa telah dihajati mendiang dapat diteruskan.

“Saya berharap rakyat di parlimen Batu Sapi akan memberi sokongan padu kepada Warisan. Teruskan penyatuan rakyat kita dan perjuangan kita,” katanya.

Turut hadir dalam sesi penghormatan terakhir itu adalah Ketua PKR Sabah, Datuk Christina Liew; Timbalan Presiden Warisan Datuk Darell Leiking; Naib Presiden Warisan, Datuk Junz Wong; Bendahari Agung, Terrence Siambun; Ketua Wira Warisan Datuk Azis Jamman dan Ketua Wirawati Warisan, Isnaraissah Munirah Majilis.

Liew menghembuskan nafas terakhir ketika menerima rawatan di Hospital Gleanegles, Kota Kinabalu pada 11.50 pagi, 2 Oktober lalu.

Liew yang juga anak jati Kota Belud itu dipilih sebagai Ahli Parlimen Batu Sapi pada Pilihan Raya Umum (PRU-14).

Mendiang meninggalkan seorang isteri dan empat anak. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UPKO Sokong Penuh Petisyen Tarik Balik IC

TUARAN: Presiden Pertubuhan Kinabalu Progresif Bersatu (UPKO), Datuk Seri Panglima Wilfred Madius Tangau menyeru semua pihak untuk menyokong sebuah gerakan menandatangani petisyen bagi menarik dan menukarkan kad pengenalan (IC) sedia ada kepada kad yang baharu.

Bercakap dalam laman youtube miliknya hari ini beliau memaklumkan, seluruh Ahli UPKO akan menandatangani petisyen itu kerana ia seiring dengan perjuangan parti tersebut berhubung isu penyelewengan dan pemberian kewarganegaraan melalui rasuah kepada pendatang asing tanpa izin (PATI) di Sabah.

“Petisyen secara atas talian ini dimulakan oleh sekumpulan aktivis pemuda pro UMNO di Semenanjung Malaysia yang mendesak Kerajaan Persekutuan mempercepatkan cadangan mewujudkan kad pengenalan baharu dengan segera.

“Perkara ini sebenarnya sudah sekian lama UPKO perjuangkan. Kita telah usulkan beberapa kali di persidangan Dewan Rakyat, justeru petisyen ini menunjukkan ramai pihak yang telah membuka mata terhadap penyelewengan yang berlaku terhadap pemberian kad kewarganegaraan di negara ini,” katanya.

Madius yang juga Timbalan Ketua Menteri berkata, isu itu di Sabah sebenarnya sangat jelas jika dilihat dari segi peningkatan penduduk yang mendadak dan tidak masuk akal.

Sebagai contoh katanya, data pertambahan penduduk Bumiputera Sabah dari tahun 1960 hingga 2000 ialah 417 peratus iaitu sama seperti sepasang suami isteri menghasilkan 834 anak dalam tempoh 40 tahun.

“UPKO juga telah membuat kajian di lapangan berhubung perkara ini. Kita telah bertanya kepada mereka (pendatang asing) yang telah mendapatkan kad pengenalan.

“Kita mendapati mereka mempunyai kad pengenalan yang betul. Tetapi diperoleh dengan cara membeli dengan harga RM2,000 – RM10,000 untuk satu kad pengenalan.

“Hasil dapatan kajian ini kita telah bawakan ke pendengaran awam Suruhanjaya Siasatan Diraja (RCI) mengenai Pendatang Asing Tanpa Izin di Sabah. Ia juga boleh diakses di laman web UPKO,” jelas Madius.

Berdasarkan bukti kukuh tersebut katanya, UPKO kemudiannya mendesak kerajaan melalui rekomendasi dalam RCI.

“Dalam rekomendasi itu ada memaklumkan hanya satu cara untuk membersihkan daftar kewarganegaraan di Malaysia iaitu dengan menarik semula kad pengenalan yang ada sekarang dan menggantikan dengan kad pengenalan baru.

“Dengan erti kata lain, kepada mereka yang mendapatkan pengenalan secara rasuah, mereka tidak akan dapat kad pengenalan baru itu nanti,” ujar beliau yang juga Menteri Perdagangan dan Perindustrian Sabah.

Menurut Madius, penukaran kad pengenalan ini bukan sesuatu perkara yang baharu.

“Negara Malaysia sudah menukarkan kad pengenalan sekurang-kurangnya empat kali dari dahulu sampai sekarang.

“Sehubungan itu saya ingin mengisytiharkan sekali lagi bahawa UPKO menyokong sepenuhnya terhadap petisyen ini,” tegasnya sambil menyeru semua rakyat termasuk rakan dari Wilayah Sarawak turut menandatangani petisyen tersebut.

Setakat jam 6.00 petang tadi, “Petisyen: Rakyat Desak Tukar IC Baharu, Banteras Sindiket IC Palsu” sudah berjaya mengumpul tandatangan lebih 74,000 rakyat dari seluruh Malaysia.

Kepada yang ingin turut serta menyokong petisyen ini boleh berbuat demikian melalui pautan http://chng.it/68nNDqRX. – Berita Sabah


Dua Lelaki Dikehendaki Polis

PAPAR: Dua lelaki yang dipercayai terbabit dalam beberapa siri jenayah curi kabel, berjaya melarikan diri selepas merempuh kenderaan polis di sini, malam tadi.

Kedua-dua lelaki itu melakukan tindakan berkenaan ketika pasukan cuba menahan suspek sebaik identiti mereka dikenalpasti.

Ketua Polis Daerah Deputi Superintendan Batholomew Ak Umpit berkata, kedua-dua suspek berusia 21 dan 36 tahun itu dikesan aktif melakukan kegiatan berkenaan sejak tahun lalu.

Katanya, mereka dipercayai terbabit sekurang-kurangnya 10 kes kecurian kabel telekomunikasi membabitkan nilai kira-kira RM100,000.

“Mereka melakukan jenayah ini bersama-sama dengan seorang lagi lelaki berusia 19 tahun yang sudah ditahan, sebelum ini.

“Hasil soal siasat, polis berjaya mengenalpasti suspek yang mempunyai kaitan dengan jenayah berkenaan dan mengepung mereka di sebuah lokasi di daerah Papar kira-kira pukul 10.30 malam.

“Bagaimanapun, kedua-dua suspek bertindak agresif menyerang polis dengan merempuh kenderaan pihak berkuasa sebelum melarikan diri,” katanya pada sidang media di IPD Papar, hari ini.

Batholomew berkata, operasi memburu kedua-dua suspek sedang giat dijalankan dan siasatan awal mendapati mereka mempunyai rekod jenayah lampau yang melibatkan dadah dan curi.

Sehubungan itu, Batholomew meminta orang ramai yang mempunyai maklumat untuk membantu siasatan dalam usaha menangkap kedua-dua suspek.

“Kes disiasat mengikut Seksyen 307 Kanun Keseksaan kerana cubaan membunuh dan 379 kerana mencuri,” katanya. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Asrama Selesa, Hadiah Petronas Buat Murid SK Balambangan

KUDAT, 18 Okt: Murid Sekolah Kebangsaan (SK) Pulau Balambangan yang tinggal di asrama sekolah akan mendapat kemudahan selesa selepas siapnya pembinaan Asrama Harian Luar Bandar di sekolah itu, bulan lepas.

Asrama tersebut dibina atas tajaan Petronas dengan kos RM5 juta bagi menempatkan murid yang tinggal jauh dari kawasan sekolah membabitkan bangunan asrama lelaki dan perempuan dengan setiap asrama menempatkan 60 katil, dewan makan, surau dan pejabat penyelia asrama.

Ia menggantikan asrama sedia ada yang dalam keadaan daif dan hanya mampu menempatkan 10 murid lelaki dan 10 murid perempuan.

Esok, penyerahan rasmi asrama itu akan disempurnakan oleh Ketua Menteri Sabah Datuk Seri Mohd Shafie Apdal kepada Kementerian Pendidikan.

Guru Besar SK Balambangan, Salmat Abi berkata sekolah itu mempunyai 11 guru dan 80 pelajar yang merupakan penduduk dari empat kampung di sekitar pulau iaitu Kampung Selamat, Kok Simpul, Batu Sirih dan Tabunan.

“Asrama baharu ini memberikan banyak manfaat dan kemudahan, khususnya kepada murid yang tinggal jauh dari kawasan sekolah terutama dari Kampung Kok Simpul yang terpaksa berjalan kaki selama sejam untuk sampai ke sekolah dan dari Batu Sirih yang perlu menaiki bot,” katanya ketika ditemui di Pulau Balambangan, hari ini.

Menurutnya lebih penting lagi asrama ini dapat mengurangkan jumlah ketidakhadiran murid dari dua kampung itu ketika keadaan cuaca tidak baik iaitu hujan dan angin kencang.

Bagi Ketua Kampung Batu Sirih, Akmad Nulizan, 50, dengan adanya asrama baharu itu lebih ramai murid dari kampung tersebut dapat tinggal di asrama.

Katanya ketika ini dia sendiri menghantar dan mengambil anaknya bersama murid lain di kampung itu untuk ke sekolah dengan menaiki bot yang memakan masa perjalanan kira-kira 20 minit.

Menurutnya jika keadaan cuaca tengkujuh, murid di kampung itu tidak dapat pergi ke sekolah atas faktor keselamatan.

“Dengan adanya asrama baharu ini…Alhamdulillah ia dapat memberi kebaikan kepada kami khususnya anak-anak kami untuk dapat mengikuti pelajaran dengan baik,” kata Akmad.

Pulau Balambangan yang terletak bersebelahan Pulau Banggi, sejam perjalanan menaiki bot dari Pekan Kudat, mempunyai hampir 400 penduduk yang kebanyakannya nelayan.


8 Kampung Terjejas Banjir Di Penampang, 2 Jalan Runtuh Di Keningau

KOTA KINABALU : Sebanyak lapan kampung dan lima jalan terjejas akibat banjir kilat di Penampang malam ini disebabkan hujan lebat berterusan, menurut Sekretariat Pengurusan Bencana Negeri Sabah.

Sekretariat itu dalam kenyataan memaklumkan kampung yang terlibat ialah Kampung Dabak, Kampung Kambau, Kampung Tuavon, Kampung Dungkahang, Kampung Tanaki, Kampung Nampasan, Kampung Sugud dan Penampang Proper.

Menurut kenyataan itu jalan yang terjejas ialah Jalan Datuk Panglima Banting, Jalan Kolopis, Jalan Penampang-Papar Lama Nambazan, Jalan Inobong dan Jalan Pekan Donggongon.

“Hujan lebat berterusan yang bermula pada 1 tengah hari tadi menyebabkan paras sungai di daerah itu antaranya Sungai Moyoq meningkat yang seterusnya menyebabkan banjir kilat berlaku.

“Sebuah pusat pemindahan banjir telah dibuka pada 7 malam tadi di Rumah Kelab Kompleks Sukan Penampang, setakat ini tiada lagi mangsa dipindahkan, pemantauan akan dilakukan semasa ke semasa berikutan cuaca tidak menentu pada masa ini,” katanya.

Kenyataan itu turut memaklumkan jumlah mangsa banjir di Sabah kekal 68 orang iaitu 53 mangsa daripada 17 keluarga di Beaufort, dan 15 mangsa daripada empat keluarga di Sipitang.

Sementara itu, Ketua Polis Daerah Keningau DSP Shahrudin Mat Husain berkata dua lokasi kejadian jalan runtuh dikesan di daerah iaitu di KM14 Jalan Keningau/Apin-Apin dan KM18 Jalan Jalan Keningau/Apin-Apin hari ini.

“Kedua-dua lokasi runtuhan tidak boleh dilalui oleh sebarang kenderaan daripada kedua-dua arah Keningau dan Apin-Apin, usaha pembaikan sedang dilaksanakan dan orang ramai dinasihatkan berwaspada memandangkan cuaca hujan masa ini,” katanya ketika dihubungi pemberita.

Beliau berkata orang ramai boleh menggunakan jalan alternatif untuk ke Pekan Keningau iaitu melalui Jalan Ranggom atau Kepayan menghala ke jalan Magatang.

Dalam pada itu, tular video kejadian sebuah kereta jenis Perodua Myvi gagal melintas jalan yang dilimpahi air sebelum dihanyutkan arus deras ke dalam sungai berhampiran di Jalan Kionsom Lama, Inanam di sini kira-kira 6 petang tadi.

Jurucakap Jabatan Bomba dan Penyelamat Malaysia Negeri Sabah mengesahkan kejadian tersebut dan kerja-kerja menyelamat oleh anggota bomba dari Balai Bomba Lintas masih dillakukan ketika berita ini ditulis

Difahamkan pasukan bomba menghadapi cabaran dalam operasi menyelamat itu berikutan arus deras di kawasan tersebut.

Pusat Gerakan Operasi Jabatan Bomba dan Penyelamat Malaysia Sabah dalam kenyataan malam ini memaklumkan, dua mangsa terlibat dalam kejadian kereta Perodua Myvi dihanyutkan itu iaitu pemandu Simon Sanga Tupe, manakala identiti penumpang kereta itu masih belum dikenal pasti.

“Kedua-dua mangsa dan kenderaan tersebut masih belum dijumpai dan kerja-kerja mencari dan menyelamat masih dijalankan pada masa ini,” menurut kenyataan itu.

Kenyataan itu juga menyebut mayat lelaki berumur 50-an dijumpai pada 8.40 malam tadi oleh orang awam, berkemungkinan lemas berhampiran Cherry Club Kolombong di sini.

“Bagaimanapun identiti mangsa masih belum dipastikan sama ada mangsa itu adalah mangsa sama yang terlibat dalam kejadian kereta dihanyutkan arus itu,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Labuan Tahan 6 Individu Bantu Siasatan Rompakan Bersenjata & Menyebabkan Kecederaan

LABUAN: Polis Labuan menahan tiga lelaki kerana melakukan rompakan berkumpulan, manakala tiga lagi kerana mendatangkan kecederaan berhampiran, dua pusat hiburan terkenal di sini pada awal pagi Khamis.

Ketua Polis Labuan Supt Muhamad Farid Ahmad berkata, kejadian pertama melibatkan tiga lelaki berumur antara 20 hingga 30 tahun, yang mana salah seorang mereka terlibat dalam penyalahgunaan dadah, telah merompak seorang lelaki Turki di luar sebuah pusat hiburan di Jalan Bunga Puteri Malu pada 2.30 pagi.

Katanya, lelaki Turki itu bertindak melawan kumpulan perompak tersebut dan dalam pergelutan itu, beliau mengalami kecederaan ringan.

“Kumpulan tiga lelaki itu melarikan diri selepas merompak RM1,000 daripada mangsa, namun kami berjaya menahan mereka di beberapa lokasi di antara 12.30 tengah hari hingga 3 petang semalam,” katanya di sini hari ini.

Kes itu disiasat mengikut Seksyen 395 Kanun Keseksaan.

Sementara itu dalam satu lagi kejadian berasingan, tiga lelaki didakwa menyebabkan kecederaan terhadap seorang lelaki, di sebuah bar di Jalan Jati kira-kira jam 12.48 tengah malam.

Mengikut laporan, ketiga-tiga lelaki yang tidak dikenali itu sedang minum di premis yang sama dengan mangsa, sebelum rakan mangsa menghampiri kumpulan tersebut dan melakukan sorakan ‘Cheers’ bersama mereka.

“Bagaimanapun tidak lama kemudian, dua daripada mereka tiba-tiba pergi ke meja mangsa dan memukul beliau dan rakannya menggunakan kerusi dan botol yang menyebabkan mereka mengalami kecederaan,” katanya.

Farid berkata, ketiga-tiga lelaki berusia antara 20 hingga 40 tahun itu, kemudiannya menyerah diri di balai polis pada 6.30 pagi dan ditahan untuk siasatan lanjut.

Kes tersebut disiasat mengikut Seksyen 324 Kanun Keseksaan.


Polis Tahan Tiga Suspek Kumpulan Pengganas Di Tawau, Tenom – KPN

KUALA LUMPUR: Polis menahan tujuh individu termasuk dua warga Filipina yang disyaki terlibat dalam kumpulan pengganas dalam operasi di Sabah, Kelantan, Selangor dan Kedah.

Ketua Polis Negara Tan Sri Mohamad Fuzi Harun dalam kenyataan hari ini (Isnin Dec 10, 2018) berkata semua tangkapan itu ditahan oleh Bahagian Counter Terrorism (E8) Cawangan Khas PDRM dari 19 hingga 28 Nov lepas.

Mohamad Fuzi berkata tangkapan di Tawau pada 21 Nov pula melibatkan seorang lelaki warga Filipina berusia 45 tahun yang bekerja sebagai pekebun, hasil kerjasama dengan Kawasan Keselamatan Khas Pantai Timur Sabah (ESSCom).

“Suspek merupakan anggota kumpulan Abu Sayyaf Group (ASG) yang terlibat dalam sekurang-kurangnya tiga siri penculikan di Selatan Filipina dan Sabah.

“Suspek turut disenaraikan sebagai antara individu yang dikehendaki oleh pihak berkuasa ESSCom bagi membantu siasatan kes-kes jenayah di perairan Zon Selamat Timur Sabah (ESSZone),” katanya.

Tangkapan di Tenom pula pada 28 Nov melibatkan sepasang suami isteri masing-masing berusia 48 dan 40 tahun yang suaminya warga Filipina, bekerja sebagai buruh manakala isterinya seorang suri rumah warga tempatan.

Katanya pasangan suami isteri itu terlibat dalam menyembunyikan maklumat mengenai kehadiran anggota kumpulan ASG di Sabah.

Menurut Mohamad Fuzi, tangkapan pertama seorang lelaki tempatan berusia 28 tahun yang bekerja sebagai penjual madu ditahan di Kelantan pada 19 Nov.

“Suspek menerima arahan daripada rakyat Malaysia, Akel Zainal yang menyertai kumpulan pengganas DAESH di Syria iaitu untuk melancarkan serangan di negara ini,” katanya.

Beliau berkata tangkapan kedua di Kajang, Selangor pada 20 Nov melibatkan seorang lelaki tempatan berusia 52 tahun yang bekerja sebagai jurutera di sebuah syarikat minyak dan gas.

Suspek berkenaan terlibat dalam menyalurkan dana berjumlah kira-kira RM14,000 kepada rakyat Malaysia, Muhammad Wanndy Mohamed Jedi yang menyertai DAESH di Syria pada 2016 dan 2017 bagi tujuan membiayai aktiviti keganasan.

Tangkapan seterusnya melibatkan seorang lelaki tempatan berusia 35 tahun yang bekerja sebagai kakitangan sebuah sekolah memandu ditahan di Kota Bharu, Kelantan pada 21 Nov lepas kerana disyaki menerima arahan daripada anggota kanan kumpulan DAESH warga Malaysia di Syria untuk melancarkan serangan ke atas orang-orang bukan Islam dan tempat-tempat ibadat orang bukan Islam di negara ini.

Menurutnya, seorang lelaki tempatan berusia 26 tahun yang bekerja sebagai pemandu van kilang pula ditahan di Bedong, Kedah pada 22 Nov lepas.

Mohamad Fuzi berkata suspek itu terlibat dalam menyalurkan dana kepada sebuah kumpulan pengganas Pro-DAESH di Indonesia, Sel Jamaah Ansharut Daulah (JAD) yang terlibat dalam siri serangan ke atas balai polis di Jawa Tengah pada April tahun lepas.

Kesemua mereka ditangkap kerana disyaki melakukan kesalahan di bawah Bab VIA – Kesalahan Berkaitan Dengan Keganasan, Kanun Keseksaan (Akta 574) dan disiasat mengikut prosedur di bawah Akta Kesalahan Keselamatan (Langkah-Langkah Khas) 2012 (Akta 747).- borneotoday


Perintah Berkurung Di ESSZone Dilanjutkan Sehingga 7 November

KOTA KINABALU, 22 Okt: Perintah berkurung di kawasan perairan tujuh daerah dalam Zon Selamat Timur Sabah (ESSZone) yang berakhir esok akan dilanjutkan sehingga 7 Nov ini, kata Pesuruhjaya Polis Sabah Datuk Omar Mammah.

Omar dalam kenyataan hari ini berkata perintah berkurung dari 6 petang hingga 6 pagi itu meliputi kawasan perairan Tawau, Semporna, Kunak, Lahad Datu, Kinabatangan, Sandakan dan Beluran.

Beliau berkata dengan berkuatkuasanya perintah berkurung itu, orang ramai yang tinggal di kawasan berkenaan dikehendaki berada di dalam rumah dan orang lain tidak dibenarkan masuk atau berada di kawasan diisytiharkan antara 6 petang hingga 6 pagi pada tarikh dinyatakan.

“Perintah berkurung diteruskan bagi memastikan kawasan perairan berkenaan tidak diceroboh oleh pengganas yang mengancam keselamatan para penyelidik menjalankan penyelidikan dan pelancong asing melawat pulau peranginan.

“Perintah berkurung ini juga bagi menjamin keselamatan dan kesejahteraan rakyat Sabah yang menjadi pengguna perairan dan mereka yang berada di daratan ESSZone,” katanya.

Omar berkata perintah berkurung itu juga akan memudahkan penguatkuasaan dan pemantauan terhadap pergerakan bot selain menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

Beliau berkata berdasarkan maklumat, kumpulan militan Abu Sayyaf dan mereka yang menjalankan kegiatan menculik bagi mendapatkan wang tebusan dari selatan Filipina masih cuba menceroboh untuk melakukan penculikan dan jenayah rentas sempadan.

“Saya juga memberi kuasa kepada semua Ketua Polis Daerah di ESSZone bagi mengeluarkan permit kepada pemohon layak bagi tujuan aktiviti perikanan atau keperluan mendesak untuk melalui kawasan perintah berkurung,” katanya.


Saintis Di China Dakwa Temui Virus Baharu Pada Khinzir & Mungkin Boleh Berjangkit Kepada Manusia

Sejenis selesema babi yang berpotensi menjangkiti manusia dan boleh menyebabkan wabak lain telah dikenal pasti oleh para saintis.

Virus berkenaan yang disebut oleh penyelidik sebagai G4 EA H1N1, dikesan melalui analisis daripada 30,000 sampel swab hidung yang diambil dari khinzir di rumah penyembelihan di China.

Ianya digambarkan sebagai campuran influenza yang dijumpai pada burung di Eropah dan Asia serta virus H1N1, yang dipercayai telah membunuh sehingga setengah juta orang di seluruh dunia pada tahun 2009 lalu.

Kemasukan gen H1N1 di dalam virus baharu ini menunjukkan bahawa ia boleh menyebabkan  penyebaran dari manusia ke manusia, menurut sebuah kajian yang diterbitkan dalam jurnal ilmiah Proceedings of the National Academy of Science (PNAS) pada Isnin.

CHINA: New strain of influenza virus found in pigs in China can possibly be transmitted to humans and needs to be observed, according to scientists.

“Virus G4 mempunyai semua ciri penting dari virus pandemik,” tulis para penyelidik dari Universiti Pertanian China.

Ujian yang dilakukan terhadap pekerja yang mengendalikan khinzir juga menunjukkan bahawa lebih daripada 10 peratus telah diuji positif antibodi terhadap G4.

“Jangkitan seperti ini sangat meningkatkan peluang untuk penyesuaian virus pada manusia dan menimbulkan kebimbangan terhadap kemungkinan terjadinya virus pandemik,” tambah para penyelidik.

“Mengendalikan virus G4 EA H1N1 yang ada pada khinzir dan pemantauan ketat pada populasi manusia, terutama pekerja di industri khinzir, harus segera dilaksanakan.”

Pakar mengatakan bahawa kemungkinan virus ini boleh menyebabkan pandemik lain adalah rendah tetapi memberi amaran bahawa kewaspadaan masih diperlukan.

“Influenza dapat memberi kejutan kepada kita,” kata ahli biologi evolusi Martha Nelson kepada majalah Science.

Prof Kin-Chow Chang, yang telah mempelajari virus tersebut dan berpusat di Universiti Nottingham, mengatakan kepada BBC bahawa G4 belum menjadi masalah tetapi menambah: “Kita tidak boleh memandang remeh kepada virus baru yang berpotensi berbahaya.”


Bertumbuk Kerana Enggan Pakai Pelitup Muka

Dua beradik di California berdepan tuduhan jenayah selepas bergaduh dengan pengawal keselamatan pusat beli-belah hanya kerana enggan memakai pelitup muka.

Kejadian mengakibatkan pengawal itu patah tangan.

Phillip dan Paul Hamilton, masing-masing berusia 31 dan 29 tahun, didakwa bergaduh dengan pengawal keselamatan pusat beli-belah di Van Nuys, yang terletak kira-kira 30 meter dari Los Angeles, selepas mereka dikesan tidak memakai pelitup muka.

Ketika sedang diiringi keluar, kedua-dua beradik itu menumbuk satu daripada empat pengawal berkenaan lalu pergaduhan bermula menyebabkan seorang daripadanya patah tangan.

“Tidak memakai pelitup muka adalah perbuatan mementingkan diri, salah dan dilarang.

“Kami tidak akan berkompromi dengan keganasan dalam usaha memastikan pelanggan setiap kedai memakai pelitup itu.

“Kita kini mempunyai hanya satu musuh yang sama iaitu virus, bukan sesama sendiri,” kata Peguam Bandar Los Angeles, Mike Feuer.

Insiden yang berlaku pada Mei lalu dan dirakam video itu adalah kekecohan terbaharu di Amerika Syarikat ekoran perdebatan mengenai pemakaian pelitup muka yang kini menjadi isu politik.

Dua beradik itu kini didakwa dengan pelbagai dakwaan keganasan dan pencerobohan serta berdepan hukuman setahun penjara jika disabitkan bersalah.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rakyat Sabah Mohon Syarat Munasabah Pengeluaran KWSP

KOTA KINABALU, 16 Mac : Rakyat Sabah berterima kasih kepada kerajaan kerana membenarkan pengeluaran khas Kumpulan Wang Simpanan Pekerja (KWSP) sebanyak RM10,000 bagi meringankan beban Keluarga Malaysia di negeri itu yang masih terkesan dengan impak pandemik COVID-19.

Rata-rata yang ditemui bagaimanapun memohon supaya syarat pengeluaran yang bakal ditetapkan munasabah dan tidak menyukarkan mereka.

Penghantar makanan GrabFood Ahmad Juhas Jamil Mas, 27, berkata jika syarat tempoh pembayaran pengeluaran terlalu panjang seperti 10 bulan untuk pengeluaran RM10,000 tidak akan banyak membantu rakyat menyelesaikan masalah dihadapi mereka pada masa ini.

“Sebelum ini saya hilang kerja sebagai mekanik (enam bulan lepas) jadi bila boleh keluar satu jumlah yang besar macam ‘one-off’ RM10,000 banyak bantu seperti nak beli barang keperluan sekolah anak, atau nak bayar sewa rumah, ansuran kenderaan dan bil yang tertunggak.

“Kalau bayar 10 bulan, sebulan RM1,000 susah juga nak bantu hidup terutama orang hilang kerja macam saya yang sudah tentu ada bayaran bulanan tertunggak, jadi saya mohon kerajaan dan KWSP lihat daripada sudut ini,” katanya kepada Bernama hari ini.

Bagi peniaga air minuman dan makanan ringan di Jalan Sulaman, Tuaran, Hamja Abok, 56, beliau mahu membuat pengeluaran itu bagi memajukan perniagaan tepi jalannya yang dimulakan lebih setahun lepas setelah kehilangan kerja sebagai pengawal keselamatan.

“Sudah tentunya dapat membantu, saya mahu jual banyak lagi barang tetapi saya juga mahu buat simpanan kerana masa ekonomi kurang stabil ini, kita tidak tahu apa yang akan terjadi, jadi kalau boleh ada syarat keluarkan satu jumlah banyak untuk simpan ke Amanah Saham Bumiputera bagus juga,” katanya.

Aktivis sosial dan pengguna Sabah Datuk Patrick Sindu berkata langkah kerajaan membenarkan pengeluaran KWSP itu adalah baik, namun rakyat Sabah terutama yang tinggal di pedalaman perlu bimbingan tentang keperluan menabung dan hanya membuat pengeluaran KWSP yang diperlukan sahaja.

“Kita tidak mahu mereka keluarkan RM10,000 kemudian gunakan untuk perkara yang tidak sepatutnya seperti beli motosikal canggih, pengeluaran ini perlu digunakan untuk kesinambungan hidup, beli motosikal kemudian cari pendapatan dengan berniaga guna motosikal, itu tidak mengapa,” katanya.

Justeru katanya, kerajaan perlu mengenakan syarat pengeluaran menang-menang yang mampu membantu rakyat pada masa ini dan juga hari tua namun pada masa sama sedia membantu dana KWSP dengan membenarkan agensi itu membuat potongan lebih tinggi selepas ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penduduk Berjaya Tangkap Buaya Sesat Di Pulau Gaya

KOTA KINABALU: Buaya yang tersesat berhampiran laut perairan Pulau Gaya, di sini, ditangkap penduduk kampung itu, petang hari ini.

Kehadiran buaya berukuran empat meter panjang itu disedari seorang penduduk Kampung Pondo, pulau berkenaan, seawal 8 pagi hari ini, sebelum penduduk bekerjasama menangkap reptilia berkenaan.

Ketua Kampung Pulau Gaya, Rajit Serong, 60, berkata, sebaik menemui buaya berkenaan di kawasan perairan pulau itu, penduduk mengekori reptilia terbabit dengan menggunakan bot.

Katanya, kelibat buaya berkenaan semakin jelas ketika air laut surut selain hanya berlegar-legar berhampiran pantai Kampung Lobong.

“Kami terus memasang jerat menggunakan tali sebelum akhirnya menangkapnya sekitar 5.30 petang.

“Kami terus menghubungi Angkatan Pertahanan Awam Malaysia (APM) untuk mendapatkan bantuan selanjutnya,” katanya ketika dihubungi, hari ini.

Rajit berkata, ia adalah pengalaman pertama mereka menangkap haiwan ganas berkenaan sejak tinggal di pulau berkenaan.

“Tujuan kami menangkap haiwan berkenaan adalah kerana bimbang keselamatan penduduk di pulau ini terutamanya kanak-kanak.

“Ia juga boleh mendatangkan bahaya kepada nelayan di perkampungan sekitar pulau ini,” katanya.

Kejadian itu turut tular di media sosial selepas dimuat naik penduduk kampung yang berusaha menangkap haiwan berkenaan. – HMetro


‘Anak Abam tercari-Cari Bapanya’

“Anak arwah sudah mula tercari-cari bapanya,” kata pelawak, Ali Puteh yang juga adik kepada Allahyarham Abam.

Ali, 31, atau nama sebenarnya Syed Ali Mubarak Syed Mohd Ridzuan berkata, anak Abam, Syed Uthman Hamzah Al-Juffrey Syed Umar Mokhtar Al-Juffrey yang kini berusia lapan bulan lebih banyak diam dan tidak meragam.

Menurut Ali, kakak iparnya yang juga balu arwah, Siti Nurhidayah Mohd Ali juga banyak mendiamkan diri.

“Sudah hari keempat, kakak ipar lebih banyak diam. Begitu juga dengan anaknya yang tidak meragam. Dia sama macam Abam yang banyak diam.

“Cuma, dia sudah mulai tercari-cari sebab sampai sekarang rumah sentiasa dipenuhi orang menziarah. Dari pagi sampai malam. Mungkin dia pun hairan kenapa setiap hari ramai orang. Tapi, disebabkan dia masih kecil jadi tidak tahu apa yang berlaku,” katanya kepada Harian Metro.

Ditanya mengenai hasil bedah siasat punca kematian arwah, Ali berkata, mereka masih belum mendapat sebarang keputusan.

“Kami tidak dapat apa-apa keputusan lagi. Dimaklumkan paling lambat dalam tempoh tiga minggu lagi,” katanya.

Ali berkata, pesanan terakhir diterima daripada arwah adalah menjaga ibunya, Sabariah Arshad, 63, yang kini tidak sihat dan terpaksa berkerusi roda.

“Arwah pergi mengejut tanpa sebarang pesan. Namun, minggu lalu dia ada cakap kepada emak yang jiwanya kosong dan tidak fikir apa-apa lagi. Dia juga pesan kepada emak dan sampaikan pada saya supaya banyak rehat. Jangan terlalu penat bekerja.

“Malah, minggu lalu juga dalam kumpulan Whatsapp keluarga, dia mengatakan sekarang giliran saya menjaga emak pula. Jangan lupa bagi emak makan ubat. Saya jawab, okay dan tidak ada masalah. Kebetulan emak sudah sebulan tinggal di rumah saya,” katanya. – Harian Metro


Sabah Pertingkat Usaha Kurangkan Hutang Negeri

SANDAKAN, 27 Jan: Kerajaan Negeri Sabah akan mempertingkatkan usaha untuk mengurangkan beban hutang negeri, kata Ketua Menteri Sabah Datuk Seri Mohd Shafie Apdal hari ini.

Katanya, kerajaan negeri sentiasa merancang pelbagai strategi bagi memastikan kerajaan negeri tidak terus dibebani dengan hutang yang akan memberi kesan kepada perancangan pembangunan rakyat dan negeri.

“Tahun lepas, kerajaan negeri telah membayar balik hutang berjumlah RM1 bilion yang merupakan hutang yang mesti dibayar dalam tempoh ditetapkan. Kalau tidak, penarafan kredit kita (kerajaan negeri) akan turun.

Ini sedikit sebanyak membolehkan kita membuat perancangan yang baik untuk membantu rakyat kerana kita tidak dibelenggu dengan hutang,” katanya kepada pemberita selepas menghadiri majlis sambutan Tahun Baharu Cina peringkat Daerah Sandakan di sini hari ini.

Pada Oktober lepas, Mohd Shafie memberitahu kerajaan negeri berjaya membayar balik bon kerajaan pusat berjumlah RM1 bilion sebelum tempoh matangnya pada 9 Dis lepas.


Muka Cantik, Perangai Tak Semenggah

SYDNEY: Seorang model Instagram didakwa di Mahkamah Tempatan Downing Center di Sydney kerana melakukan rompakan di beberapa premis perniagaan dan hartanah, merentasi pantai utara Sydney pada 6 November lalu.

9News melaporkan, Monique Agostino, 23, didakwa memecah masuk restoran Pound of Pizza di Tramore Place di Killarney Heights pada jam 1.52 pagi dan mencuri sebuah telefon bimbit.

Selang dua minit kemudian, ibu tunggal itu memecah masuk kedai serbaneka House of Fruit yang berhampiran.

Bekas pelajar Sekolah Tinggi Killarney Heights itu juga didakwa cuba merompak kafe Le Parisen.

“Dalam masa satu jam, Monique didakwa merompak kafe Stanley St di St Ives dan memperoleh wang AUS$300 (RM849) serta sekeping kad kredit yang digunakan untuk membeli makanan berjumlah AUS$11.55 (RM32.70) di McDonald’s Brookvale,” kata polis.

Daily Mail melaporkan, Monique turut didakwa mencuri AUS$1,000 (RM2,831) di kedai Forestville Bakery di hadapan pelanggan lain pada 24 November lalu, selain memecah masuk sebuah bangunan untuk mencuri harta bernilai kira-kira AUS$60,000 (RM169,939).

The Manly Daily melaporkan, Monique meminta dibenarkan jaminan untuk membolehkan dia tinggal di rumah rakan bersama anak lelakinya yang masih kecil selepas ‘ditendang’ keluar dari rumah keluarganya kerana melakukan rompakan. Permohonannya bagaimanapun ditolak.- Agensi


Mukhriz Umum Lepas Jawatan MB Kedah Berkuatkuasa Serta Merta

ALOR SETAR: Datuk Seri Mukhriz Mahathir mengumumkan melepaskan jawatan Menteri Besar Kedah berkuat kuasa hari ini, selepas hilang majoriti sokongan Ahli Dewan Undangan Negeri (ADUN).

Mukhriz pada sidang medianya di Wisma Darul Aman, turut mengumumkan peralihan kuasa kerajaan negeri Pakatan Harapan (PH) Kedah serta kedudukan semua Ahli Majlis Mesyuarat Kerajaan Negeri (EXCO) turut tergugur.

Katanya, beliau juga sudah memaklumkan melepaskan jawatan Menteri Besar kepada Sultan Kedah, Sultan Sallehuddin Sultan Badlishah pagi tadi.


Belanjawan 2020: Penduduk Sandakan Dapat Manfaat Daripada Insentif Kerajaan Wujud Peluang Pekerjaan

SANDAKAN, 11 Okt: Penduduk Sandakan terutama golongan belia dan wanita terutamanya suri rumah bakal mendapat manfaat daripada pelbagai insentif kerajaan untuk mewujudkan peluang pekerjaan, kata Ahli Parlimennya Vivian Wong.

Dalam satu kenyataan di sini, beliau berkata usaha melalui Belanjawan 2020 yang dibentangkan di Dewan Rakyat hari ini juga dapat mengurangkan pergantungan kepada tenaga kerja asing.

“Ketika kami mendapati lebih ramai rakyat Malaysia untuk mengambil bahagian secara aktif dalam pasaran buruh kami, sama ada graduan atau suri rumah kami yang sudah berhenti kerja selama lebih dari satu tahun atau lebih, ini akan memberi manfaat kepada ekonomi tempatan dengan ketara,” katanya.

Wong, yang hadir pada sesi belanjawan buat kali pertama di Parlimen juga menyambut baik langkah kerajaan memperuntukkan RM5.2 bilion untuk pembangunan negeri itu, yang terbesar setakat ini berbanding oleh pentadbiran terdahulu.

Beliau juga berkata semakan Geran Khas Tahunan kepada Sabah dan Sarawak di bawah Seksyen 112D Perlembagaan Persekutuan menunjukkan komitmen dan keikhlasan kerajaan untuk memberi keutamaan kepada Sabah dan Sarawak mengikut Perjanjian Malaysia 1963.

Geran kepada kerajaan Sabah akan ditambah daripada RM26.7 juta sekarang kepada RM53.4 juta pada 2020, dan seterusnya ditingkatkan kepada RM106.8 juta dalam tempoh lima tahun

Wong berkata pengumuman lain termasuk RM470 juta untuk projek bekalan air luar bandar di Sabah dan Sarawak, dan RM326 juta untuk rangkaian jalan luar bandar, serta komitmen kerajaan untuk meneruskan Projek Lebuhraya Pan Borneo akan membawa impak maksimum kepada pembangunan sosioekonomi Negeri.

“Ia mungkin tidak dapat memuaskan hati semua orang, tetapi kerajaan Pakatan Harapan sedang mengambil langkah penting untuk memenuhi janji yang dibuat kepada rakyat di Sabah dan kami akan terus melakukan yang terbaik,” katanya.


Kerajaan Umum Pemberian Komputer Riba Kepada 150 Ribu Murid Di 500 Sekolah

GLIC dan GLC akan menyumbang sebanyak RM150 juta ke dalam Tabung CERDIK  bagi pemberian komputer riba kepada 150, 000 murid di 500 sekolah di bawah seliaan Yayasan Hasana.

GLIC dan GLC akan menyumbang RM150 juta ke dalam Tabung CERDIK bagi projek rintis pemberian komputer riba kepada 150,000 murid dibawah seliaan Yayasan Hasanah. #KesejahteraanRakyat #Belanjawan2021

— Ministry of Finance (@MOFmalaysia) November 6, 2020


Pusat hiburan diserbu, 10 individu ditahan

KOTA KINABALU: Seramai 10 individu ditahan dalam serbuan Operasi Pusat Hiburan Bersepadu di sebuah premis pusat hiburan di sini.

Ketua Polis Daerah Kota Kinabalu Asisten Komisioner Habibi Majinji berkata, operasi berkenaan melibatkan Ops Noda, Cantas dan Tapis yang dijalankan kira-kira jam 3.05 pagi hari ini.

Menurutnya, empat orang yang ditahan termasuk seorang lelaki dan tiga wanita didapati positif dadah.

“Kesemuanya berumur dalam lingkungan 28 hingga 39 tahun dan disiasat mengikut Seksyen 15 (1)(A) Akta Dadah Berbahaya (ADB) 1952.

“Dua lelaki tempatan berumur 34 dan 39 tahun yang mengaku sebagai pengurus dan pemain DJ turut ditahan bersama rampasan peralatan muzik kerana beroperasi melebihi masa.

“Empat lagi tangkapan wanita berumur dalam lingkungan 21 hingga 36 tahun termasuk tiga warga asing dipercayai bekerja sebagai pelayan wanita,” katanya dalam kenyataan di sini hari ini.

Beliau berkata, ketiga-tiga wanita terbabit disyaki bekerja tanpa permit yang sah dan seorang lagi tangkapan dipercayai pengurus pelayan wanita (Mummy) dipercayai menggaji warga asing tanpa permit yang sah.

Habibi berkata, tangkapan dan rampasan dibawa ke Ibu Pejabat Polis Daerah (IPD) di sini untuk siasatan lanjut.

Katanya, siasatan dijalankan mengikut Seksyen 4 Ordinan Hiburan Awam 1958, Seksyen 55B Akta Imigresen1959/63 (Pindaan 2002) dan Seksyen 39 (B) Peraturan-Peraturan Imigresen 1963.

Pusat hiburan berkenaan didapati beroperasi melebihi masa dan dalam operasi itu, seramai 33 individu turut diperiksa termasuk 10 lelaki dan 23 wanita.


Gempa bumi magnitud 6 landa Filipina

KUALA LUMPUR: Satu gempa bumi kuat dengan magnitud 6 pada skala Richter berlaku 146 kilometer (km) timur dari Surigao City, yang terletak di timur laut Pulau Mindanao, Filipina pada jam 7.55 malam ini.

Menurut kenyataan Jabatan Meteorologi Malaysia di sini hari ini, gempa itu berlaku pada kedalaman 10 km dan tidak membawa ancaman tsunami kepada Malaysia. – BERNAMA


Henti Salahkan Orang Lain, Akui Saja Kelemahan Warisan, Kata Bekas KM Sabah

KOTA KINABALU: Bekas ketua menteri Sabah, Yong Teck Lee menggesa Naib Presiden Warisan, Darell Leiking berhenti menyalahkan orang lain atas prestasi terburuk ekonomi negeri itu akibat kelemahan pentadbiran kerajaan negeri yang berkuasa sejak 2018.

Sebaliknya, presiden SAPP itu berkata, Leiking perlu mengakui kelemahan dasar dan kekurangan hala tuju kerajaan negeri pimpinan Warisan.

“Penurunan pertumbuhan keluaran dalam negara kasar (KDNK) yang drastik bagi Sabah kepada 1.5% pada 2018 bukan hanya disebabkan penurunan harga komoditi.

“Juga penting dan signifikan terdapat perubahan drastik yang merosakkan keyakinan perniagaan dan kerajaan negeri dipimpin Warisan kerana sewenang-wenangnya menekan perniagaan, sementara kerajaan persekutuan ketika itu, Pakatan Harapan membekukan pelaksanaan projek pembangunan baru,” katanya dalam kenyataan hari ini.

Yong turut mendakwa kerajaan Sabah menanggung tuntutan ganti rugi berbilion ringgit kerana memberi isyarat salah kepada pelabur dengan mengganggu perjanjian sah dan perniagaan sedang berjalan.

Katanya, perniagaan khasnya perusahaan kecil dan sederhana menderita, di mana banyak kedai runcit ditutup dan kadar pengangguran terus meningkat menjelang akhir 2018.

Beliau berkata, Persekutuan Pengilang Malaysia (FMM) Sabah turut melaporkan penurunan pendapatan sebanyak 25 hingga 50%.

“Kerajaan negeri dipimpin Warisan dan PH sepatutnya dapat mengatasi masalah berkenaan menerusi Belanjawan nasional dan negeri 2019, tetapi gagal melakukannya.

“Kerajaan seringkali memberikan alasan dangkal, iaitu tidak mempunyai wang, yang kita semua tahu sekarang itu tidak benar. Perbendaharaan Sabah menunjukkan terdapat rizab RM4 bilion pada 2018, ke mana perginya RM4 bilion ini?” soalnya.

Yong berkata, Jabatan Perangkaan dalam laporannya pada 2018 menyatakan pertumbuhan ekonomi tinggi yang dicapai Sabah pada 2017 sebanyak 8.2% dan kadar kemiskinan berkurangan dengan ketara daripada 19.7% pada 2009 kepada 2.9% pada 2016.

“Memang pada 2017 Sabah mempunyai pertumbuhan ekonomi tertinggi di Malaysia, bahkan melebihi purata nasional, iaitu 5.9% sehingga berjaya mengurangkan jurang antara wilayah.

“Leiking bagaimanapun menyatakan dengan bangga setelah hanya berkuasa selama 26 bulan, pencapaian kerajaan pimpinan Warisan adalah pelaburan lebih tinggi dalam sektor pembuatan, pelancongan yang pesat, peningkatan eksport minyak sawit dan sektor pembinaan lebih aktif.

“Semua yang dilakukan partinya, Warisan digelar sebagai ‘kerajaan pengumuman’ kerana gagal menunjukkan apa-apa dan (Ketua Menteri Sabah) Shafie Apdal sering membanggakan jawatannya yang lama sebagai menteri persekutuan di pelbagai kementerian, tetapi apa yang telah dia lakukan untuk Sabah dalam tempoh tersebut?” soalnya.

Baru-baru ini, Leiking menepis kritikan bekas perdana menteri, Najib Razak berhubung kemampuan Warisan membangunkan Sabah kerana ia hanya berkuasa selama 26 bulan dan tempoh itu terlalu singkat untuk diadili.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 8,574 Kes Positif & 102 Kematian Hari Ini

PUTRAJAYA: Kementerian Kesihatan (KKM) melaporkan 8,574 kes baharu Covid-19, 102 kematian dan rekod baharu 964 pesakit di unit rawatan rapi (ICU).

Seramai 5,041 pesakit pulih, menjadikan keseluruhan 747,338 daripada 844,870 pesakit Covid-19 sembuh, manakala angka korban meningkat kepada 6,260 orang.

Ketua Pengarah Kesihatan, Dr Noor Hisham Abdullah, berkata terdapat 91,272 kes aktif di seluruh negara dengan 452 daripada 964 pesakit di unit rawatan rapi memerlukan bantuan pernafasan.

https://imasdk.googleapis.com/js/core/bridge3.470.2_en.html#goog_705137039Katanya, Selangor terus mencatatkan jangkitan harian tertinggi dengan 4,308 kes.

Diikuti Negeri Sembilan (794), Kuala Lumpur (609), Kedah (415), Melaka (411), Johor (407), Pahang (314), Sabah (298), Sarawak (235), Pulau Pinang (231), Perak (168), Terengganu (140), Kelantan (133), Labuan (66) dan Putrajaya (45).

Tiada kes dicatatkan di Perlis hari ini.

Daripada jumlah kes baharu itu, 40 ialah kes import dan baki 8,534 penularan tempatan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kumpulan Bakar Simbol ‘Nazi’ Dikecam Penduduk Kampung Batu Payung

TAWAU: Tindakan sekumpulan individu berkumpul dan membakar lambang  Nazi di persisir pantai Kampung Batu Payung, di sini Selasa lalu mengundang kemarahan penduduk kampung berkenaan.

Difahamkan dalam kejadian pada pukul 5 petang itu sekumpulan individu berada di kawasan pesisir pantai tersebut dan bertindak membakar lambang nazi di situ.

Seorang penduduk kampung yang hanya dikenali sebagai Rahmat, 40-an, mengaku datang ke lokasi kejadian bagi meninjau keadaan itu selepas mengetahui aktiviti membakar lambang nazi di lakukan di tepi jalan utama kampung.

“Memang saya sendiri berjumpa dengan mereka bagi bertanyakan tujuan mereka berbuat demikian (melakukan pembakaran) .

“Namun mereka hanya menjelaskan ia upacara keagamaan dan tanda bersyukur mereka,” katanya ketika ditemui.

Bagaimanapun, Rahmat berkata sebaik sahaja upacara keagamaan itu selesai, dia terkejut melihat kesan pembakaran yang menyerupai simbol Nazi.

Sementara itu Redzuan Aziz, 25, yang menyifatkan tindakan kumpulan berkenaan adalah tidak wajar dilakukan di kawasan perkampungan Islam.

“Bukan hendak bersifat perkauman, tetapi tindakan mereka itu salah kerana melakukan upacara keagamaan di kawasan tanah milik persendirian yang beragama Islam.

“Malah mereka tidak meminta kebenaran pemilik tanah sebelum bertindak melakukan upacara keagamaan mereka selain bertindak sewenangnya menutup satu laluan jalan raya sesuka hati,” katanya.

Ketua Kampung Batu Payung, Amat Salleh berkata kawasan berkenaan sering menjadi tumpuan orang luar untuk berkhelah terutamanya pada cuti umum dan hujung minggu.

“Walaupun tanah itu bertuan (lokasi melakukan pembakaran), pemiliknya tidak pernah melarang orang luar untuk datang ke situ.

“Jadi orang luar perlu sedar akan tindakan yang boleh mereka lakukan terutamanya membabitkan isu agama dan moral,” katanya.

Hasil pemerhatian turut mendapati lambang itu juga menyerupai lambang Swastika, antara kepercayaan masyarakat Budha.

Sementara itu Ketua Polis Daerah Tawau Asisten Komisioner Peter Umbuas ketika dihubungi berkata pihaknya belum menerima maklumat atau aduan polis berkaitan perkara itu.

“Bagaimanapun, saya akan menyemak perkara tersebut,” katanya. – SabahNewsToday


Hujan Meteor Tertua ‘Muncul’ Di Langit Malaysia Malam Ini

Rakyat Malaysia berpeluang menyaksikan hujan meteor yang dinamakan meteor Lyrid pada hari Selasa (hari ini). Persembahan meteor tersebut akan berlaku pada masa yang sama dengan anak bulan.

Pertunjukan meteor tersebut akan mencapai kemuncaknya pada hari Selasa, 21 April dengan 10 hingga 15 meteor sejam dan waktu terbaik untuk melihatnya adalah antara waktu tengah malam dan Subuh.

Walaupun persembahannya agak tenang, ianya adalah hujan meteor pertama sejak awal Januari. Menurut EarthSky, Lyrid mendapat namanya dari buruj Lyra. Hujan Meteor Lyrid adalah salah satu yang tertua yang diketahui, dengan catatan meteor yang dapat dilihat sejak 2,700 tahun.

Menurut DailyMail, untuk mendapatkan pemandangan terbaik, anda perlu mencari kawasan langit gelap tidak kira di mana sahaja semasa malam puncak pada hari Selasa hingga Rabu. Anda juga perlu berada di kawasan yang kurang pencahayaan lampu dengan langit yang cerah serta perlindungan awan yang minimum.

Walaupun teleskop dapat membantu, meteor tersebut boleh dilihat dengan mata kasar.

Untuk mengetahui di mana lokasi meteor Lyrid akan lalu, orang ramai boleh menggunakan bintang paling terang di buruj Lyra untuk mencari apa yang disebut oleh para astronomi sebagai ‘berseri.’

Anda juga boleh melayari website ini untuk menentukan kedudukan arah mana yang terbaik untuk menyaksikan meteor ini.


Shafie Tidak Pernah Iktiraf Tuntutan Sulu, Kata Warisan

KOTA KINABALU: Bekas Ketua Menteri Sabah, Shafie Apdal tidak pernah mengiktiraf tuntutan Sulu, sebaliknya mengarahkan Putrajaya untuk mengambil serius isu tuntutan Filipina ke atas Sabah sebelum ini.

Ketua Pemuda Warisan Azis Jamman berkata, kerajaan negeri yang diterajui Warisan sebelum ini tiada kuasa diplomatik bagi menguruskan isu membabitkan dua negara dan ia adalah urusan diplomatik kerajaan persekutuan.

“Adakah dengan mengatakan Putrajaya perlu mengadakan perbincangan diplomatik dengan kerajaan Filipina dan mendesak agar negara itu mengugurkan tuntutan berkenaan bermakna Shafie mengiktiraf tuntutan Sulu?

“Perbincangan diplomatik di sini bermaksud Putrajaya dan kedutaan Filipina perlu duduk bersama dan menyelesaikan isu tuntutan itu.

“Perkataan “perbincangan” cuba dimanipulasi oleh Datuk Seri Anifah Aman untuk menyalahkan Shafie,” katanya dalam kenyataan, hari ini.

Azis yang juga Ahli Parlimen Sepanggar berkata, perkataan “perbincangan” seperti yang dinyatakan Shafie bukanlah bermakna mengiktiraf.

Katanya, kenyataan itu menunjukkan Anifah sanggup melakukan apa sahaja untuk menyalahkan orang lain dan beliau mungkin tidak menyedarinya.

“Anifah perlu memahami bahawa ”perbincangan” dan ”pengiktirafan” adalah dua perkara yang membawa maksud berbeza.

“Istilah “perbincangan” itu bermaksud dua negara berjumpa dan selesaikan isu berbangkit,” katanya.

Azis turut memberi contoh apabila Ukraine mengajak Rusia berbincang mengenai penjajahan negara itu terhadap mereka.

Soal Azis lagi, adakah perbincangan itu bermaksud Ukraine mengiktiraf penjajahan Rusia ke atas mereka?

“Sudah pasti jawapannya tidak, namun mengapa Presiden Ukraine menyatakan dia terbuka untuk berbincang dengan Rusia?

“Jawapannya, kerana penyelesaian sesuatu konflik hanya boleh dilakukan menerusi proses perbincangan dengan duduk berbincang secara bersemuka dengan harapan isu berkenaan dapat diselesaikan,” katanya.

Azis turut mendakwa Anifah telah gagal menyelesaikan isu tuntutan Filipina ke atas Sabah ketika memegang jawatan sebagai Menteri Luar dari 2009 hingga 2018.

Malah katanya, Anifah juga banyak menghabiskan masa di luar negara sehingga dia ditolak rakyat Kimanis pada pilihan raya.

Terdahulu, Anifah menyalahkan Shafie dan bekas Peguam Negara, Tommy Thomas yang kurang pengalaman dalam mencetuskan masalah kepada negara berhubung pertikaian mengenai kedaulatan Sabah.

Anifah berkata, Shafie yang kurang pengalaman dan pengetahuan mendorong Filipina menjadi lebih berani melakukan tuntutan terhadap Sabah dua tahun lalu.

Beliau juga mengkritik Shafie bertindak “melulu” dengan mengakui dakwaan itu secara tidak langsung, apabila Shafie berkata beliau mahu mengadakan perbincangan dan rundingan dengan Filipina. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Kanak-Kanak Antara Tiga Parah Ditembak Di Pulau Gaya

KOTA KINABALU: Tiga orang termasuk dua kanak-kanak berusia 10 dan tiga tahun parah selepas terkena tembakan disyaki dilepaskan oleh seorang lelaki tidak dikenali dalam kejadian di atas jambatan Kampung Lok Urai, Pulau Gaya, di sini, malam tadi.

Dalam kejadian kira-kira jam 7 malam itu, mangsa pertama berusia 36 tahun cedera di lutut kaki kanan dan mangsa kedua berusia 10 tahun cedera di perut manakala mangsa ketiga berusia 7 tahun melecet di bahagian belakang badannya.

Kecederaan ketiga-tiga mangsa dipercayai akibat ditembak.

Ketua Polis Daerah Kota Kinabalu, Asisten Komisioner Habibi Majinji ketika dihubungi sebentar tadi mengesahkan kejadian itu dan ketiga-tiga mangsa lelaki kini menerima rawatan di Hospital Queen Elizabeth.

Katanya siasatan awal dipercayai seorang lelaki tidak dikenali melepaskan tembakan dan mengenai ketiga-tiga mangsa terbabit.

“Semua mangsa kini dirawat di HQE dan dalam keadaan stabil.

“Motif kejadian itu belum dipastikan lagi dan siasatan masih dijalankan,” katanya.

Tambah beliau lagi, usaha mengesan suspek terbabit sedang giat dilakukan oleh pasukan polis. – SabahNewsToday


Siasat Secara Adil Kes Memburu Melibatkan Bekas Ahli Parlimen

TAWAU: Jabatan Hidupan Liar perlu menjalankan siasatan secara adil terhadap laporan mengaitkan beberapa individu termasuk seorang bekas Ahli Parlimen yang ditangkap pihak berkuasa kerana memburu di kawasan larangan dalam Maliau Basin.

Mantan Menteri Pelancongan, Kebudayaan dan Alam Sekitar Datuk Christina Liew berkata, tindakan undang-undang harus dikenakan kepada semua individu terbabit kerana tiada seorang pun yang kebal dari segi perundangan.

“Semua rakyat negara ini adalah sama rata dalam undang-undang, tanpa kira anda itu seorang Ahli Parlimen, atau bekas Ahli Parlimen.

“Sebagai pemimpin politik atau sebaliknya, kita seharusnya menjadi contoh terbaik kepada rakyat untuk melindungi hidupan liar negeri ini.

“Demi keadilan, kita berharap tidak ada ‘cover up’ dalam kes Maliau Basin ini dan Jabatan Hidupan Liar Sabah akan menyiasat perkara ini berdasarkan Enakmen Pemuliharaan Hidupan Liar Sabah 1997,” katanya dalam satu kenyataan di sini, hari ini.

Beliau menzahirkan rasa bimbang mengenai laporan media terhadap perkara itu yang membabitkan lima ekor Rusa Sambar yang ditemukan bersama-sama para pemburu berkenaan.

Christina berkata, Rusa Sambar adalah haiwan dilindungi dibawah Jadual 3 Enakmen Pemuliharaan Hidupan Liar Sabah 1997.

Katanya, spesis haiwan berkenaan turut disenarai merah sebagai binatang terancam oleh Kesatuan Antarabangsa untuk Pemuliharaan Alam Sekitar (IUCN)  sejak 2008. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 3,170 Kes Positif, 12 Kematian

PUTRAJAYA: Sebanyak 3,170 kes jangkitan Covid-19 dicatatkan hari ini sekaligus menjadikan jumlah kes positif di Malaysia adalah sebanyak 172,549 setakat Khamis (21 Januari 2020), jam 12 tengahari.

Menurut perkongsian terkini Ketua Pengarah Kesihatan, Tan Sri Dr Noor Hisham Abdullah menerusi Twitter rasmi beliau, oleh itu jumlah kes aktif dengan kebolehjangkitan Covid-19 adalah sebanyak 41,755 kes.

Daripada 3,170 kes baharu pada hari ini, lapan (8) kes import yang mendapat jangkitan dari luar negara manakala penularan dalam negara pula adalah 3,162 kes.

Kuala Lumpur melaporkan kes harian baharu tertinggi iaitu sebanyak 576 kes diikuti Selangor 545 kes, Johor 423 kes, Sabah 401 kes dan lain-lain.

Berikut merupakan pecahan kes baharu mengikut negeri:


UTC Tawau Buka Isnin Depan, Orang Ramai Dinasihati Patuh SOP

UTC TAWAU BUKA ISNIN DEPAN, ORANG AWAM DINASIHAT PATUH SOP

TAWAU; 12 JUN 2020 (Jumaat) – Orang ramai yang mendapatkan perkhidmatan di Pusat Transformasi Bandar (UTC) Tawau yang mula beroperasi Isnin depan diharap patuh peraturan dan Prosedur Operasi Standard (SOP) yang ditetapkan.

Pengurus UTC Tawau, Sitti Rahmah Kalbi berkata, ini termasuk perlu memakai pelitup muka serta menggalakkan pelanggan membawa pen sendiri untuk menulis butiran peribadi yang diperlukan sebelum memasuki UTC.

Beliau berkata, ibu bapa jugadinasihatkan untuk tidak membawa kanak-kanak di bawah 12 tahun Dan Warga emas ke tempat tumpuan awam kecuali keperluan penting golongan berkenaan untuk hadir.

Beliau berkata demikian kepada pemberita RTM selepas aktiviti nyahkuman di UTC Tawau.

Menurut Sitti Rahmah, jumlah pelanggan yang masuk ke setiap Jabatan kerajaan berkenaan juga telah ditetapkan dalam satu-satu masa misalnya Jabatan Pendaftaran Negara 10 orang dan Jabatan Imigresen 11 orang.

Kesemua lapan Jabatan kerajaan di UTC seperti Jabatan Pendaftaran Negara (JPN), Jabatan Pengangkutan Jalan (JPJ), Jabatan Air Sabah (JAS) dan Majlis Perbandaran Tawau (MPT) akan beroperasi Isnin hingga Jumaat bermula pukul 8 pagi hingga 5 petang.

Sementara itu, tinjauan RTM di UTC Tawau mendapati, pihak pengurusan UTC telah membuat penandaan pada kerusi-kerusi dan laluan yang digunakan pelanggan mengikut keperluan mendapatkan perkhidmatan agensi kerajaan terbabit bagi memastikan jarak sosial diantara pelanggan kira-kira 1 meter dapat dipatuhi.

Dalam pada itu, orang awam yang ditemui pemberita RTM menzahirkan kelegaan UTC dapat beroperasi seperti biasa berikutan sebelum ini terpaksa berurusan di pejabat utama agensi terbabit di Tawau.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Pecah Masuk Bilik Sewa Di Likas Selesai Kurang 4 Jam

KOTA KINABALU: Polis hanya mengambil masa empat jam untuk mengesan dan menahan dua lelaki yang disyaki memecah masuk sebuah bilik sewa di Likas, Kota Kinabalu semalam.

Itu tempoh diperlukan pasukan polis Bahagian Siasatan Jenayah, Ibu Pejabat Polis Daerah (IPD) Kota Kinabalu untuk menumpaskan dua penjenayah yang memecah masuk sebuah bilik sewa di Likas, di sini, semalam.

Kedua-dua lelaki berusia 27 dan 28 tahun ditahan di sebuah hotel bajet di Kampung Air oleh pasukan Bahagian Siasatan Jenayah, Ibu Pejabat Polis Daerah (IPD) Kota Kinabalu selepas melarikan pelbagai barangan yang dianggarkan bernilai RM4,200.

Ketua Polis Daerah Kota Kinabalu Asisten Komisioner Habibi Majinji berkata, polis menerima laporan kejadian berkenaan pada 7.28 pagi daripada mangsa.

Menurutnya, hasil siasatan awal menerusi rakaman kamera litar tertutup (CCTV) berjaya mengesan kelibat kedua suspek yang memasuki bilik sewa mangsa.

“Suspek dilihat mengambil telefon bimbit, wang tunai dan dokumen penting,” katanya dalam satu kenyataan media hari ini.

Habibi berkata, kedua-dua suspek turut mempunyai rekod jenayah lampau berkaitan dadah dan hasil ujian saringan awal air kencing mendapati seorang daripadanya positif menggunakan dadah terlarang jenis metaphetamin.

Katanya, kes disiasat mengikut Seksyen 457 Kanun Keseksaan dan Seksyen 15 Akta Dadah Berbahaya 1952.- HMetro


Suami Isteri Antara Ditahan Positif Dadah

KENINGAU: Sepasang suami isteri antara suspek penagih dadah yang ditahan Pihak Agensi Antidadah Kebangsaan (AADK) Keningau dalam Ops Cegah yang dilaksanakan pada malam Ahad.

Pasangan suami isteri yang masing-masing berumur lingkungan 30-an itu ditahan di rumah kediaman mereka sekitar Keningau.

Ketua Pegawai AADK Keningau Azry Golbin @ Azmi berkata kedua-dua suspek ditahan setelah gagal ujian saringan dadah jenis Methamphetamine ataupun syabu.

Sementara itu, katanya sepanjang operasi yang dijalankan pada sebelah malam itu telah berjaya menahan secara keseluruhannya seramai 14 orang suspek yang disyaki penagih dadah.

Kesemua yang ditahan akan akan disiasat mengikut Seksyen 3(1) Akta Penagih Dadah (Rawatan dan Pemulihan) 1983.

Tambahnya pecahan tangkapan adalah terdiri daripada 11 suspek lelaki dan tiga orang perempuan.

Kesemua suspek yang ditangkap berumur dalam lingkungan 21 hingga 64 tahun.

Dalam pada itu Azry turut menekankan peranan keluarga dan juga ahli masyarakat adalah amat penting dalam menyalurkan aduan berkaitan kegiatan penagihan dadah dalam kalangan anggota keluarga masing-masing.

“Budaya menyembunyikan kegiatan penagihan dalam kalangan anggota keluarga masing-masing bukanlah suatu tindakan yang bijak.

“Malah, ia akan memudaratkan kesihatan dan juga keselamatan ahli keluarga yang lain,” jelasnya dalam satu kenyataan.

Tangkapan yang dibuat oleh pihaknya adalah bertujuan untuk memastikan kesemua suspek penagih dadah terus terikat dengan undang-undang sedia ada di samping bagi membantu dari segi rawatan dan pemulihan agar tidak wujud pergantungan terhadap dadah dalam kehidupan seharian serta bagi memastikan kesemua mereka dapat berfungsi dengan baik di dalam masyarakat.


Covid-19: Tawau 7 Sembuh, Baki 22 Kes Aktif Masih Dirawat

TAWAU; 23 APRIL 2020 (Khamis) – Tawau terus merekodkan penurunan kes aktif yang ketara selepas 7 lagi pesakit covid19 dilaporkan sembuh semalam, sekaligus menjadikan jumlah keseluruhan pesakit pulih (discaj) 58 orang setakat semalam.

Sementara itu, Tawau kekal 81 kes keseluruhan dan tiada pertambahan kes baharu dilaporkan lima hari berturut-turut sejak 18 april lepas.

Menteri Kesihatan dan Kesejahteraan Rakyat Negeri Sabah mengeluarkan laporan harian melalui laman facebooknya semalam, statistik covid19 bagi negeri Sabah menunjukkan Tawau kini hanya berbaki 22 kes aktif dan masih dirawat di wad Hospital Tawau.

Menerusi laporan tersebut, hanya daerah Tawau sahaja mencatatkan rekod pertambahan pesakit telah sembuh.

anakala daerah Lahad Datu, jumlah kes setakat semalam juga kekal 42 kes dan rekod sembuh 33 orang dan hanya berbaki 9 kes aktif yang masih dalam pengawasan di Hospital daerah berkenaan.

Melalui laporan berkenaan juga menunjukkan Tawau, Lahad Datu dan Kota Kinabalu merupakan tiga daerah yang disenarai sebagai Zon Merah dengan jumlah kes kumulatif melebihi 41 kes positif covid-19.

Bagaimanapun, mengikut catatan penurunan kes aktif, Tawau yang hanya berbaki 22 kes aktif telah disenarai di zon jingga.

Manakala, pada kiraan penurunan kes aktif juga, daerah Lahad Datu berada di zon kuning dengan baki 9 kes aktif dan Kota Kinabalu kuning dengan baki 18 kes aktif.Sementara itu, bagi daerah Kunak, kes kekal 8 serta pesakit dilaporkan sembuh juga kekal 6 orang.

Berdasarkan laporan Pengarah Kesihatan Sabah bertarikh 13 april, sejarah kes aktif covid-19 di Tawau iaitu 95-peratus merupakan dari kluster tabligh Seri Petaling, generasi pertama, kedua dan ketiga Serta kluster ‘tabligh lain-lain’, manakala selebihnya iaitu 4 kes lagi, 2 kes mempunyai sejarah perjalanan ke luar negara dan 1 kes sporadik dengan 1 kontak.


Remaja lelaki maut terkena bom ikan di perairan Pulau Gaya

KOTA KINABALU: Seorang remaja lelaki berusia 16 tahun maut selepas terkena letupan bom ikan di perairan berhampiran Pulau Gaya dekat sini, semalam.

Ketua Polis Daerah Kota Kinabalu ACP Habibi Majinji, berkata kejadian itu menyebabkan mangsa yang tiada pengenalan diri dan berasal dari Kampung Pondo Pulau Gaya mati di tempat kejadian dalam keadaan putus kedua-dua belah kaki dan tangannya.

Katanya, letupan itu yang turut memecahkan sampan digunakan mangsa berlaku ketika mangsa hendak melontar bom ikan itu.

Polis dimaklumkan mengenai kejadian itu oleh Pegawai Agensi Penguatkuasaan Maritim Malaysia yang terdengar bunyi letupan ketika melabuhkan bot di tepi pantai pulau berhampiran kira-kira jam 10.30 pagi, katanya dalam satu kenyataan di sini, hari ini.

Habibi berkata apabila pergi membuat pemeriksaan, Pegawai Maritim tersebut ternampak seorang kanak-kanak lelaki berusia lima tahun berdiri di tepi pantai sedang menangis dan memberitahu kejadian itu.

Menurutnya kanak-kanak itu membawa Pegawai Maritim ke lokasi kejadian dan menemukan mayat remaja lelaki itu dalam keadaan terapung.

Beliau berkata anggota Polis Marin dan Jabatan Bomba dan Penyelamat mengangkat mayat mangsa yang kemudian dihantar ke Hospital Queen Elizabeth di sini untuk bedah siasat. – BERNAMA


Covid-19 : 20 Individu Akan Buat Saringan Di Hospital Semporna

20 INDIVIDU HADIRI PERHIMPUNAN DAKWAH DI MASJID JAMEK SERI PETALING AKAN BUAT SARINGAN COVID-19 DI SEMPORNA

SEMPORNA; 12 MARCH 2020 (Khamis) – Seramai 20 individu yang menyertai perhimpunan Keagamaan di Masjid Seri Petaling Kuala Lumpur akan membuat saringan Covid-19 di Hospital Semporna, pagi ini.

Pengarah Hospital Semporna, Dr Mohd Syahfadzreen Yunus yang dihubungi pemberita RTM berkata, kesemua mereka akan menjalani saringan itu pukul 9-pagi ini.

Beliau berkata, saringan itu susulan kenyataan Kementerian Kesihatan Malaysia (KKM) yang mengarahkan semua Jabatan Kesihatan Negeri mengesan lebih 5-ribu jemaah Malaysia yang menyertai perhimpunan itu.

Jelasnya, ia termasuk warganegara Brunei yang Kembali ke negaranya disahkan Positif COVID-19 selepas menghadiri perhimpunan tersebut diantara 29 Februari hingga 5 Mac lepas.


Covid-19: Tiada Kes Baharu Di Sabah Hari Ini, Satu Lagi Sembuh

KOTA KINABALU: Sabah hari ini sekali lagi tiada kes baharu Covid-19 dengan jumlah keseluruhan kes yang pernah direkodkan kekal sebanyak 331 kes.

Statistik terbaharu yang dimuat naik Menteri Kesihatan dan Kesejahteraan Rakyat Sabah, Datuk Frankie Poon Ming Fung dalam Facebook beliau, sebentar tadi, turut menyaksikan seorang lagi pesakit telah sembuh.

Ini menjadikan jumlah keseluruhan kes sembuh di negeri ini, setakat ini, ialah sebanyak 300 kes dan selepas mengambil kira bilangan pesakit yang telah sembuh dan yang telah meninggal dunia, jumlah kes Covid-19 aktif yang masih dirawat di Sabah ketika ini ialah sebanyak 26 kes, kurang satu berbanding semalam.

Sementara itu, tiada kematian dicatatkan di Sabah, hari ini dengan jumlah korban akibat Covid-19 di negeri ini kekal lima kes iaitu tiga kes berlaku di Kota Kinabalu manakala Tawau dan Tambunan masing-masing satu kes.

Sabah juga kini menjadi negeri ketujuh tertinggi mencatatkan Covid-19 di belakang Selangor yang mencatat sebanyak 1,644, Kuala Lumpur (1,566), Negeri Sembilan (776), Johor (668), Sarawak (544) dan Pahang (336). – Berita Sabah

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


60 Hilang Tempat Tinggal Rumah Terbakar Di Lahad Datu

LAHAD DATU: Lebih 60 penduduk kehilangan rumah selepas kediaman mereka musnah dalam kebakaran di Kampung Sapagaya, Batu 3, Jalan Silam, di sini, petang semalam.

Kejadian pada pukul 5.30 petang itu membabitkan sebuah rumah panjang lapan pintu jenis tidak kekal yang musnah sepenuhnya akibat terbakar.

Jurucakap Pusat Gerakan Operasi, Jabatan Bomba dan Penyelamat Malaysia (JBPM) dalam kenyataan media mengesahkan menerima panggilan kecemasan berhubung kejadian tersebut pada pukul 5.43 petang.

“Sepasukan anggota bomba bergegas  ke lokasi kejadian untuk memadam kebakaran dan api berjaya dikawal sepenuhnya pada 10.35 malam tadi,” katanya.

Sementara itu, dalam kejadian berasingan lima buah rumah hangus selepas terbakar di Kampung Bumiputera, Jalan Silam, malam tadi.

Pihak JBPM menerima panggilan kecemasan pada pukul 10.46 malam, sebaik sahaja kebakaran pertama di Batu 3, selesai.

“Api berjaya dipadam pada 11.25 malam manakala operasi tamat sepenuhnya pukul 1.43 pagi tadi.

“Tiada kemalangan jiwa atau kecederaan dilaporkan berlaku dalam dua kejadian tersebut dan pihak bomba masih menyiasat punca serta jumlah kerugian yang ditanggung mangsa,” kata JBPM.


ESSCOM Nafi Terlibat Kutip Derma Untuk Kepentingan ESSCOM

LAHAD DATU; 26 MARCH 2019 (Selasa) – Kawasan Keselamatan Khas Pantai Timur Sabah (ESScom) hari ini membuat penafian berhubung kegiatan mengutip derma yang dilakukan oleh sebuah pertubuhan bukan kerajaan yang tular di media sosial sejak kebelakangan ini.

Komandernya, DCP Datuk Hazani Ghazali dalam kenyataan berkata ESScom tidak pernah terlibat atau melaksanakan sebarang majlis termasuklah meminta sumbangan berupa wang tunai.

Beliau berharap agar orang awam membuat laporan polis ataupun melaporkan kepada ESScom sekiranya pertubuhan berkenaan meminta derma dengan alasan bagi tujuan kegunaan ESScom.

Katanya, tindakan Undang-undang akan diambil sekiranya terdapat laporan daripada orang awam.

Terdahulu, tular di WhatsApp berkenaan pertubuhan itu meminta derma 15-ribu untuk menjadikan mangsa sebagai ahli kehormat dengan pemasangan badge di flat kenderaan serta membuat majlis bersama ESScom.